4 ноябрь – Тутанхамон мақбараси очилган кун. У ҳақда нималарни биламиз? - Daryo\n08:07, 04.11.2019 97937\n4 ноябрь – Тутанхамон мақбараси очилган кун. У ҳақда нималарни биламиз?\nҚадимги Мисрда ҳукм сурган фиръавнлар сулолалари ҳақида барчамиз эшитганмиз, ўқиганмиз. Кимдир кўпроқ маълумотга эга, кимдир камроқ. Кимлардир ҳеч нарса билмаслиги ҳам мумкин.\nЭнг машҳур фиръавнлардан бири Тутанхамондир. 1922 йилнинг шу куни – 4 ноябрида унинг мақбараси очилган. Шундан сўнг у фильмлар қаҳрамонига айланди, унинг мақбараси ҳақида афсона ва ривоятлар тўқилди.\nТутанхамон аслида ким, қачон ҳукмронлик қилган, нимаси билан машҳур? Қуйида у ҳақдаги асосий саволларга жавоб берамиз.\nТутанхамон Қадимги Мисрда, Янги подшолик даврида ҳукм сурган XVIII сулоланинг 11-фиръавни ҳисобланади. Тутанхамон милоддан аввалги 1345–1327 йилларда яшаган. Охирги генетик изланишлар шуни кўрсатмоқдаки, Тутанхамон XVIII сулоланинг ўнинчи фиръавни Ахенатон ва унинг синглисининг ўғлидир (Қадимги Миср подшолик оилаларида бундай никоҳлар одатий бўлган). Аммо онасининг исми ҳалигача маълум эмас. Археолог Виктор Лоре томонидан топилган мўмиёланган аёл жасади Тутанхамоннинг онаси ҳисобланади. Археолог уни Younger lady, яъни «Ёш хоним» дея номлаган. Антик Миср тарихчиси Манефон аёлнинг исмини Чебрес деб берган.\nТутанхамон қанча ҳукмронлик қилган? У нимаси билан машҳур?\nОтаси вафот этган пайтда Тутанхамон анча ёш бўлган. Шу сабабдан тахтга опаси Меритатон ўтиради. Аммо қисқа ҳукмронликдан сўнг номаълум сабабларга кўра ғойиб бўлади. Тахтга эса тўққиз ёшли Тутанхамон ўтиради. Легитимликни сақлаш мақсадида фиръавн Ахенатон малика Нефертитининг учинчи қизи Анхенесенамонга уйланади. Жуда ёш бўлгани сабабли ҳақиқий ҳукмдорлик Ай ва генерал Хоремхебларнинг қўлида тўпланган. 1327 йилда Тутанхамон вафот этади. Тахтни эса Ай эгаллайди.\nТутанхамон юзининг реконструкцияси.\nТутанхамон Миср тарихида унча катта из қолдирмаган. Чунки у қисқа ҳукмронлик қилган ва ёш бўлган. Унинг машҳурлиги ХХ асрга бориб тақалади. Айнан ўша пайтда – 1922 йил 4 ноябрь куни британиялик археолог Ховард Картер Мисрдаги Қироллар водийсида олиб борилаётган археологик изланишлар пайтида фиръавн Тутанхамон мақбарасини ва у ерда кўмилган хазинани топади. Шу сабабли Тутанхамон машҳурликка эришди.\nТутанхамон мақбараси қандай топилган?\n1908 йил инглиз аристократи лорд Карнарвон Қироллар водийсида археологик изланишлар олиб бориш ҳуқуқини қўлга киритади. Изланишларга раҳбарлик қилишни Миср қадимшунослик хизматига яқин бўлган Ховард Картердан илтимос қилади. Картер ишга киришганидан сўнг бир нечта фиръавнлар қабрларини топади.\nБиринчи жаҳон уруши бошланган пайтда ишлар тўхтатиб қўйилади. 1917 йилдан эса қайтадан давом эттирилади.\nФото: Канада тарих музейи\n1922 йил 1 ноябрь куни Картер Рамзес VI қабри ёнини қазишни бошлайди. Тўрт кундан сўнг ишчилар тош билан тўлдирилган ва зинапояга олиб кирувчи хандақни топади. Зина пастга қараб қазилган ва у ёпиқ эшикка олиб боради. Эшик эса қироллар некрополи муҳрлари билан безатилган гипс билан қопланган эди.\nҚазишма ишлари натижасида нафақат Мисрдаги, балки бутун дунёдаги ўзига хос топилма аниқланади. Бу 3 минг йиллик тарихга эга Тутанхамон мақбараси эди.\nТутанхамон мақбараси нималардан ташкил топган?\nМақбара режаси XVIII сулола ҳукмдорлари қабрлари билан бир хилда тузилган. Киришда қисқа коридорга олиб борувчи зиналар қурилган. Коридордан кейин биринчи хонага кирилади. Бу хона биздаги зиёратхонага тўғри келади. Ушбу хонада жуда кўплаб уй-рўзғор буюмлари топилган. Улар Тутанхамонга нариги дунёда керак бўлиши важидан бирга дафн қилинган. Хона ёнида кичкина қўшимча хона бор. Зиёратхона бошида эса гўрхона жойлашган. Гўрхонани иккита руҳ ҳайкали – Ка қўриқлаб турибди. Гўрхонада Тутанхамоннинг катта сағанаси (саркофаг) ва тобути жойлашган. Хона деворлари эса Тутанхамоннинг нариги дунёдаги ҳаёти тасвирлари билан безатилган.\nГўрхона ёнида хазина хонаси жойлашган. Айнан шу хонадан олтиндан ишланган остадон топилган. Бу хазинадаги энг ноёб топилма ҳисобланади. Олтин сандиқда марҳум фиръавннинг ички аъзолари сақланган каноплар бор. Сандиқчани тўртта маъбуд: Неис, Селкис, Исис ва Нефтьис тўрт томондан қўриқлаб турибди. Ушбу хонада, шунингдек, 35 та қайиқ макети ва бўри бошли маъбуд Анубис ҳайкали ҳам топилган. Бу буюмлар Қоҳира музейига топширилган.\nТутанхамон хазинасининг аҳамияти нимадан иборат?\nТутанхамон коллекцияси бир нечта сабаблар туфайли муҳим аҳамият касб этади. Хазина Миср энг гуллаб-яшнаган XVIII сулола даврига оид. Ҳарбий юришлар, савдо-сотиқ натижасида Миср Яқин Шарқ билан алоқаларини мустаҳкамлаб, минтақадаги ролини ошириб олган.\nТутанхамон коллекцияси шу пайтгача топилган қироллик хазиналари ичида энг тўлиқ сақлангани ҳисобланади. Бу коллекция 3580 буюмдан иборат. Шулардан энг машҳурлари олтиндан ишланган ниқоб ва учта мўмиё кўринишидаги тобутдир. Улардан бири соф олтиндан ишланган бўлса, иккитаси олтин суви юритилган ёғочдан ясалган.\nУшбу коллекция қироллар қабрлари қандай шаклда бўлганини кўрсатиш мақсадида Мисрда қолдирилган. Ушбу топилма кундалик уй рўзғор буюмларидан ташкил топган. Ўйинчоқлар, ўйинлар, ўриндиқлар, кроватлар, курсилар, шароб идишлари, қиличлар, камонлар, бумеранглар шулар жумласидандир. Шунингдек, Тутанхамонни нариги дунёда ҳимоя қилиш мақсадида қўриқчилар ва маъбудлар ҳайкалчалари ҳам бирга кўмилган.\nУшбу хазина бизга фиръавн қандай яшагани, унинг қизиқишлари, ҳаёти ҳақида тасаввур беради.\nФиръавн қарғиши ҳақиқатми?\nФиръавн қарғиши ёки Тутанхамон қарғиши деб ном олган афсона ХХ асрда пайдо бўлди. Унинг муаллифи ким экани номаълум бўлса-да, ХХ аср бошидаги матбуот буни афсонага айлантириб юборди. Бундай фикр пайдо бўлишига сабаб эса ҳукмдор қабрини қазишга қатнашган экспедиция қатнашчилари экспедициядан кейин бирин-кетин ғайритабиий шаклда вафот этишидир (шу жумладан буюртмачи лорд Карнарвон ҳам).\nҲаммаси экспедиция раҳбари Ховард Картернинг қуши маҳаллий аҳоли «Фиръавн кобраси» деб атайдиган илон томонидан ютиб юборилганидан бошланди. Картер томонидан ёлланган маҳаллий ишчилар бу воқеада бир хосиятсизлик бор деб ҳисоблай бошлади. Йиллар давомида Тутанхамон мақбараси билан боғлиқ ишларда қатнашганлар вафот эта бошлади. Воқеалар хронологияси билан танишсак, бу ҳақда тасаввуримиз янада кенгаяди.\n1922 йил 4 ноябрь: мақбаранинг топилиши;\n1922 йил 26 ноябрь: Ховард Картер қабр ичига киришга муваффақ бўлди;\nШу йил 18 декабрь: ишларнинг бошланиши;\n1923 йил 17 февраль: 17 киши гувоҳлигида қабр очилди;\n1923 йил 5 апрель: экспедиция буюртмачиси лорд Карнарвон пашша чақиши оқибатида вафот этди;\nШу йилнинг май ойи: Картернинг яқин дўсти, канадалик археолог, профессор Ла Флеур вафот этди;\n1923 йил 16 май: молиячи Георг Жай Гоулд қабрга ташриф чоғида юқтирилган пневмониядан вафот этди;\nЛорд Карнарвон ўлимидан олти ой ўтиб укаси ҳам вафот этди;\n1924 йил: Картернинг ҳамкасби, гўрхонага биринчилардан бўлиб кирган профессор Хю Эвлин Вайт кучли депрессия туфайли вафот этди;\nШу йили Тутанхамон мўмиёсини радиография қилишга жалб этилган радиолог Арчибалд Дуглас Реед вафот этди;\n1926 йил : лорд Карнарвонни даволаган ҳамшира вафот этди;\nШу йили Тутанхамон мақбарасига ташрифдан сўнг мисршунос Георге Аарон Бенедит вафот этди;\n1939 йилд: Ховард Картер 64 ёшида вафот этди;\n1967 йил: Париждаги Petit Palais’да Тутанхамонга бағишланган кўргазмани ўтказиш бўйича шартномага қўл қўйганидан сўнг Қоҳира музейи ходими Муҳаммад Меҳри вафот этди;\nХудди шундай ҳолатда унинг ўринбосари Жамол Маҳрез Лондонда ўтиши керак бўлган кўргазма шартномасини имзолаганидан сўнг вафот этди.\nБу воқеалар атрофида Агата Кристи сингари адиблар асарлар ёзган, киноижодкорлар фильмлар суратга олган. Ривоят ҳақиқат ёки уйдирма эканини, афсуски, била олмаймиз. Аммо бир нарса аниқ: Тутанхамон мақбарасидан топилган буюмлар ҳали кўп йиллар бизни ҳайратда қолдиришда ва инсонларга ибрат бўлишда давом этаверади.\n09:40, 29.03.2020 340489\n19:48, 02.04.2020 229026\n17:09, 27.03.2020 218988\n01:01 Бугун 7079\n00:33 Бугун 7298\n00:03 Бугун 10149\n23:58, 29.05.2020 17829\n22:27, 28.05.2020 102492\n09:33, 29.05.2020 102616\n10:17, 29.05.2020 93343\n20:29, 28.05.2020 82314


«ОҚТОШ»НИ БОЛАЛАР ҚИЙҚИРИҒИ ТУТДИ\nТошкент вилоятининг Бўстонлиқ туманида жойлашган ИИВ тасарруфидаги «Оқтош» оромгоҳи бугун янада файзли. Негаки, бу ерда оромгоҳнинг ҳақиқий меҳмонлари – болажонлар қўним топиб, мазмунли ҳордиқ чиқаришга киришишди. Шунинг учун бўлса керак, оромгоҳга жон киргандек гўё. Ҳамма ёқдан болаларнинг шўх-шодон овози, қийиқириқлари эшитилади.\n12 июнь санаси айни пайтда бу ерда маза қилиб дам олаётган болажонларнинг ёдидан анча вақтгача чиқмаслиги аниқ. Негаки, бу кун алоҳида аҳамиятга эга. Шунинг учун барча интиқлик билан кутди, унга алоҳида тайёргарлик кўрилди. Ва ниҳоят, бобоқуёш уфққа бош қўйгач, чор-атрофдаги чироқлар бирин-кетин ёниб оромгоҳ фусункор кўринишга кирди. Болажонлар гуруҳ-гуруҳ бўлиб асосий майдончага кириб кела бошлади. Хурсандчиликдан уларнинг кўзлари порлайди, ҳаракатларидан, ҳаяжонланишидан «энди нима бўларкин» деган саволни англаш мумкин.\nТурфа рангдаги бош кийим ва бўйинбоғлари билан фарқланувчи гуруҳлар майдонда саф тортгач, оромгоҳ раҳбари, полковник Миркомил Мирфайзиев уларни қутлади. Мазмунли ҳордиқ чиқариб, уйларига олам-олам таассуротлар, янги-янги дўстлар орттириб қайтишларини тилади.\nШундан сўнг болажонлар жўр бўлиб, давлат мадҳиясини ижро этишди, майдонга мамлакатимиз байроғи олиб кирилди. Кейин эса болажонлар кутган асосий дақиқалар етиб келди: машъала кўтарган мультфильм қаҳрамонлари либосидаги икки бола аввалдан тайёрлаб қўйилган ўтинга оловни тутишди. Атроф янада ёришиб, олов осмонга ўрлади. Майдонни болаларнинг қийқириғи ларзага келтирди. Шу билан бу йилги мавсум очилди.\n– Оромгоҳга биринчи келишим, – дейди 11 ёшли Дониёр Холиқов. – Менга жуда ёқди. Айниқса, бугунги байрам сира ёдимдан чиқмаса керак. Маза қиляпмиз. Бу ерда олтита тўгарак бор экан. Мен китоб ўқиш ва спортга қизиқаман. Шунинг учун «Китобхонлик» ва «Спорт ўйинлари» тўгаракларига қатнашмоқчиман.\nМайдонда болаларнинг ўйин-кулгиси давом этмоқда. Вазирликдан келган меҳмонлар ва ота-оналар уларни мамнунлик билан кузатиб туришибди. Шу ерда уларнинг кетма-кет жаранглаб турган ҳар хил куйларга мос рақсга тушиши, иштироки меҳмонлар томонидан баҳолаб турилди. Ғолиб гуруҳларга оромгоҳнинг қўли ширин ошпазлари томонидан тайёрланган ширинликлар тортиқ қилинди.\n– Мазкур оромгоҳга тўрт йилдан буён узлуксиз келаман. Бу йил бешинчи марта келишим, – дейди Мирсултон Миразимов ҳансираганча. – Ҳар йили келиб, таътилни маза қилиб ўтказаман, янги-янги дўстлар орттираман. Бу мавсумни ҳам яхши ўтказсам керак...\nХуллас, мавсум бошланди. Айни пайтда 300 нафардан ортиқ бола дам олаётган оромгоҳда барча шароитлар муҳайё қилинган. Иккита чўмилиш ҳавзаси, футбол ва волейбол майдонлари, турли тўгараклар, қизиқарли ўйинлар, тоғларга экскурсиялар... Болажонларга ҳавасимиз келди. Уларнинг яхши ҳордиқ олишига, таътилни хурсандчилик билан ўтказишига ишончимиз комил.


Учрашувда икки мамлакатнинг савдо-иқтисодий ва инвестицион алоқаларини янада фаоллаштириш, товар айирбошлаш ҳажмини ошириш, қўшма корхоналар очиш масалалари муҳокама қилинди. Хусусан, инвесторлар учун ўзаро преференциялар тақдим этиш ҳамда қулай муҳит яратиш соҳасига алоҳида эътибор қаратилди.\nЎзбекистон делегацияси Қоҳира Савдо палатаси, Миср Тадбиркорлар уюшмаси, Муҳандислик маҳсулотлари ишлаб чиқарувчилар палатаси вакиллари билан ҳам фикр алмашди.\nЯкунда “Ўзэлтехсаноат” АК мутасаддилари Қоҳира Савдо палатаси ҳамда Миср Тадбиркорлар уюшмаси билан ҳамкорлик тўғрисида меморандумлар имзолашди.\nСўнгра икки давлат тадбиркорларининг тўғридан-тўғри мулоқоти ташкил этилди. Шулар асносида мамлакатимизнинг “Artel” компаниялари гуруҳи корхоналарида ишлаб чиқарилаётган маиший техника маҳсулотларини “эҳромлар юрти”га етказиб бериш бўйича шартномалар имзоланди, дейилади “Жаҳон” АА хабарида.\nБундан ташқари, “Eco Solar Energy” республикамизда тайёрланаётган қуёш панелларини келгусида Миср ва Ливия бозорларига олиб чиқишга қизиқиш билдирди. “Toshiba – Al-Arabi” компанияси эса “Ўзэлтехсаноат” АК билан ҳамкорликда маиший техника заводи очиш учун мамлакатимиз иқтисодиётига сармоя киритиш истаги борлигини кўрсатди. Қолаверса, “Korra Energy” бренди ўзбек кабель маҳсулотлари ва LED-чироқларини Шимолий Африка давлатлари бозорларида илгари суриш учун ўзининг дистрибьюторлик хизматларини таклиф этди. Айни чоғда Ўзбекистоннинг “RAF Express” компаниясида тайёрланаётган турли диаметрли мис трубаларини Мисрга етказиб бериш шартлари муҳокама қилинди.\nМазкур рукндаги бошқа мақолалар: « Ўзбекистон Республикаси Савдо-саноат палатаси ва Озарбайжон Республикаси Тадбиркорлар миллий конфедерацияси ўртасида ўзаро ҳамкорлик битими имзоланди\tЎзбекистон билан Россия ўртасидаги ташқи савдо айланмаси 30 фоиздан зиёд ўсди »


20 апрелда чиқаётган Apple AirPods 3 дизайни буткул янгича! («жонли» сурат) - Terabayt.Uz\nApple корпорациясининг навбатдаги тадбири 20 апрелга белгиланганлигини Siri рақамли ёрдамчиси сотиб қўйган эди. Кейинроқ компаниянинг ўзи ҳам буни расман тасдиқлаган.\nЎҚИНГ: Энди намойиш этиладиган iPad Pro ва iPad mini 6 илк «жонли» суратларда!\nЎша куни кенг жамоатчиликка кўрсатилиши кутилаётган гаджетлар орасида янги авлод – Apple AirPods 3 русумли буткул симсиз қулоқчин ҳам бор. Биз аввалроқ унинг биринчи AirPods, AirPods 2 ҳамда AirPods Pro билан солиштириб кўрсатилган расмини эълон қлган эдик.\nИнтернетда учинчи авлод AirPods’нинг янги сурати тарқалди ва унга кўра, қулоқчин шакли кучли ўзгарган: унинг «оёқча»лари калтароқ, юқори қисми эса думалоқроқ. Аксессуарнинг кейси ҳам олдингиларига нисбатан тўғрироқ бурчакларга эга бўлган, аммо ихчамлигича қолган.\nAirPods 3 овоз сифати ҳамда функционаллигида қандай ўзгаришлар мавжудлиги ҳозирча аниқ эмас. Нисбатан қимматроқ AirPods Pro моделидаги фаол тарзда шовқин тўсиш имконияти бу қулоқчинга ҳам жорий этилиши кутилмоқда.\n#AirPods #Apple #Apple Airpods #аудио-қулоқчин #қулоқчин #симсиз аудио-қулоқчин #аксессуарлар #Apple AirPods 3


2-тур, 22 июнь, соат 21:00\n' Бельгия терма жамоаси муддатидан аввал нимчорак финал йўлланмасини қўлга киритди. Иккинчи йўлланма учун Россия, Жанубий Корея ва Жазоир терма жамоалари кураш олиб боришади\n90+3' Бельгия бурчак тўпи тепади\n90+2' Вуууууҳ, Мераллес, ўйин тақдирини ҳал қилиши мумкин эди. Яна қарши ҳужум, яна Азар! Мераллес бирга-бир вазиятда кучсиз зарба берди. Акинфеев қайтарди!\n89' Майдонга Кержаков туширилди\n88' Бельгия қарши ҳужумга ўтди ва Азар чап қанотда ҳимоячини алдаб ўтиб, майдоннинг сўнгги чизиғидан тўпни орқароқда бўш турган Оригига узатди. Захирадан тушган футболчи яқин масофадан кучли зарба билан Акинфеевни доғда қолдирди!\n88' ГООООООООЛЛЛЛ!!! Ориги ҳисобни очмоқда!\n86' Вууууҳҳ, Азааааар! Унинг бир ўзи бутун бошли Россия мудофаасини ларзага келтирди! Жарима майдончаси ичида берган зарбаси ҳимоячига тегиб, майдонни тарк этди!\n85' Бельгия босимни оширмоқда\n84' Азарнинг жарима зарбаси дарвоза устунига тегиб қайтди!\n83' Россияда ўзгариш. Алан Дзагоев майдонга тушди. Ўйинни Шатов тугатди\n83' Тўп Канунниковнинг қўлга теккани боис, Бельгия жарима зарбасини амалга оширади. Дарвозагача 22 метрлар масофа бор\n81' Вууууҳҳҳҳ, Россия ҳисобни очиши мумкин эди. Шатов тўпни ўнг қанотдан югуриб келаётган Ешенкога узатди. Ҳимоячининг ерлатиб берган зарбасига бироз аниқлик етишмади\n79' Бельгия тўпни назорат қилди. Ориги офсайдда қолди\n76' Файзуллин чап қанотдан бурчак тўпи учун ҳаракат қилди ва мақсадига етди\n75' Бельгияда ўзгариш. Чарчаган Мертенс ўрнига Мераллас туширилди\n74' Русларнинг навбатдаги ҳужуми. Глушаков жарима майдончаси чизиғи устидан ноаниқ зарба йўллади\n73' Алдервейрелд майдон марказида Канунниковга нисбатан қоида бузгани учун сариқ карточка олди\n73' Самедов жарима тўпини жарима майдончасига етказди. Тўп Игнашевичнинг бошидан майдонни тарк этди\n72' Комбаров Россиянинг еттинчи бурчак тўпини ўйинга киитди. Қайтарилган тўп учун курашда Самедовга нисбатан ўйин қоидаси бузилди\n71' Россия қарши ҳужумга ўтди, аммо Шатовга нисбатан бельгиялик ҳимоячи чаққонлик қилди ва тўпни майдон ташқарисига чиқариб юборди\n65' Россия бурчак тўпини ўйинга киритади\n63' Бельгия ташаббусни ўз қўлига олмоқда\n62' Томирлар тортишган Козлов ўрнига Ешенко туширилди.\n58' Жамоалар 1 дақиқа ичида биттадан хавфли вазиятларни яратишди. Россиялик ўнг қанотдан тўпни жарима майдончасига етказиб беришди. ҲИмоячилар хавфни бартараф этишди. Қарши ҳужум пайтида эса Азар жамоадош билан "девор" ўйнаган пайтда Акинфеев тўпни эгаллаб олди\n57' Бельгияда ўзгариш: Лукаку майдонни тарк этди. Унинг ўрнина Ориги туширилди\n54' Витцель огоҳлантириш олди. Рақибнинг қарши ҳужумини қоидага хилоф тарзда тўхтатгани учун\n53' Бурчак тўпидан кейин руслар тўпни узоқ вақт назорат қилишди. Жарима майдончасига етказилган тўп Глушаковга келиб тушди. Аммо унинг зарбаси дарвозага аниқ бормади\n52' Россия бурчак тўпи ишлади\n49' Эҳтиёткор ўйин давом этмоқда. Канунников ва Витцель тўқнашиб кетишди. Витцель тиббий ёрдамга муҳтож\n' Бельгияга ҳозирча ҳужумда ранг-баранглик етишмаяпти\n' Дастлабки 45 дақиқалик бироз зерикарлироқ, албатта бошқа ўйинлар билан таққослаганда шундай кўринди. Россия дастлабки 30 дақиқани анча эҳтиёткор ўтказди. Ўзига ишонч ҳосил қилганидан кейин ҳужумга ўта бошлади.\n45+1' Танаффус! Биринчи бўлим тугади\n45' Глушаков чап қанотдан тўпни жарима майдончасига етказиб берди. Тўп де Брюйне ва Компани оралиғида турган Шатовга келди. Олегнинг бош билан берган зарбасига бироз аниқлик етишмади\n44' Самедов тўпни бурчакдан етказиб берди ва ҳимоячи уни бош билан жарима майдончасидан ташқарига уриб юборди. Файзуллин тўпни ерга туширмасдан дарвоза томон тепди. Тўп дарвоза устидан ўтиб кетди\n43' Козлов ўнг қанотдан ҳужумга қўшилди ва бурчак тўпи ишлади\n41' Россия бурчак тўпи ишлади\n39' Кокорин ўз ҳимоячиларидан қайтган тўпни майдон марказида эгаллаб олди ва рақибнинг икки нафар марказий ҳимоячисига қарши курашга киришди. Аммо у Компанини алдаб ўта олмади\n38' Глушаков майдон марказида хавфли ўйин кўрсатгани учун огоҳлантириш олди\n36' Мертенс бугун ўнг қанотда россиялик ҳимоячиларнинг тинка мадорини қуритадиган бўлди. У жарима майдончаси ичида Комбаровдан осонгина ўтиб кетди ва тўпни Лукака томон узатаёганида Акинфеев тўпни уриб юборди!\n34' Шатов тўпни эгаллаб олди ва жарима майдончасининг чап томонига яқинлашиб, чап оёқда зарба берди. Зарба аниқ, аммо кучсиз. Куртуа тўпни қўлига олди\n31' Бельгияда ўйинчи алмашди. Вермален майдонни тарк этди. Вертонген ўйинни давом эттиради\n30' Канунников чап қанотдан жарима майдончаси яқинигача тўп билан югуриб келди ва зарба берди. Куртуа тўпни қайтарди ва қайтган тўпни марказий ҳимоячи жарима майдончасидан узоқлаштиришди\n27' Россияликлар аста-секин ишонч билан ўйнай бошлашмоқда. Самедов ўнг қанотдан олдинга интилди ва тўпни жарима майдончасига етказиб бера олмади\n26' Бельгия жарима майдончасининг чап қаноти ичкарисида Канунников ва Алдервейрелд тўп учун баравар оёқ узатишди. Канунников тўпга ўйнади, бельгиялик ҳимоячи эса рус футболчисининг оёғига тепиб юборди. Натижада Канунников жарима майдончаси ичида йиқилди. Пенальти белгилаш учун асос бор эди. Аммо ҳакам хуштак чалмади\n25' Мертенс ўнг қанотда ўзи томон етказилган тўпни кўкраги билан қайтарди, Березуцкий алдаб ўтди, бироқ "страховка"га келган ҳимоячи тўпни майдон ташқарисига чиқариб юборди\n23' Ҳужум ташкил қилишда Россияга маҳорат етишмаяпти. Ваҳоланки рус футболчилари Бельгияга қарши ўйинда Кореяга нисбатан баҳсга нисбатан яхшироқ ўйнашга ваъда беришганди\n22' Яна Мертенс! Ўнг қанотда бир ҳимоячини алдаб, жарима майдончасига кириб келди ва зарба берди. Зарба муваффақиятли чиқмади\n20' Мертенс жарима майдончасига кирмасдан зарба беришга қарор қилди. Ноаниқ\n18' Бельгия ярим ҳимоячиси де Брюйне ўнг қанотдан тўпни дарвозабон майдончасига етказди. Узатма муваффақиятсиз чиқди\n14' Бельгия тезкор ва хавфли ҳужум ташкил қилди. Тўп Мертенс томон етказилди ва у жарима майдончаси ичига ёриб кириб, ўткир бурчак остида ўзи зарба бериши мумкин бўлган вазиятда тўпни Лукаку томон етказишга қарор қилди. Ҳимоячилар тўпни қайтариб қолишди\n13' Бурчак тўпи бельгияликлар учун хавфли тус олмади\n12' Файзуллин ижросида кучли зарба! 18 метрлардан! Тўпни дарвозабон қайтарди, қайтган тўпни ҳимоячи майдон ташқарисига тепиб юборди\n7' Руслар қандайдир қўрқиб, ҳаддан ташқари эҳтиёткорлик билан ўйнашаётгандек. Уларнинг ҳаракатларига эркинлик етишмаяпти\n6' Бельгия руслар жарима майдончасига кириб келишди. Сўнгги узатмани ҳимоячи қайтариб қолди\n3' Самедов ва Вермален аввалги ҳужум пайтида бош билан тўқнашиб кетишганди. Уларга тиббий ёрдам кўрсатилди\n2' Бурчак тўпидан кейин Россия тўпни эгаллаб олди ва уларнинг 3 нафар футболчиси икки ҳимоячига қарши чиқиб боришди. Аммо чап қанотга узатилган тўп бурчак томон кетиб қолди. Натижада бельгияликлар ортга қайтишга улгуришди ва хавфли вазият йўққа чиқди\n1' Бельгия бурчак тўпи ишлади\n1' ЎЙИН БОШЛАНДИ! "Маракана"даги баҳсни бельгияликлар бошлаб беришди.\n' Мадҳиялар янграмоқда.\n' "Н" гуруҳидан ўрин олган Россия ва Бельгия терма жамоалари ўртасидаги ўйинни эътиборингизга ҳавола қиламиз\n' ЖЧда 2-тур ўйинлари якунига етиб бормоқда


Газета Норма маслахатчи / 2019 год / № 47 / Эксперт криминалист ён дафтаридан\nМашҳур киноперсонажга ўхшаб, айрим фазилатли кишилар ҳам оқибат-натижасини ўйламай-нетмай, чегарадан чиққан ҳоллар учраб туради.\nПрезидентнинг «Жисмоний шахслар томонидан божхона чегараси орқали товарларни олиб ўтилишини янада тартибга солиш чора-тадбирлари тўғрисида»ги қарори (6.02.2018 йилдаги ПҚ-3512-сон) билан фуқаролар учун божхона тартиб-таомиллари бирмунча соддалаштирилган эди. Янги қоидалар мамлакат чегарасини кесиб ўтаётганда кўплаб расмиятчиликлардан воз кечишга имкон берди. Жисмоний шахсларга божхона тўловлари ундирилмайдиган айрим турдаги товарларни республикага олиб киришнинг чекланган меъёрлари кенгайтириб берилди.\nМазкур қарор туфайли ўзбекистонликлар шахсий эҳтиёждаги товарларни божхонада декларациялашнинг бир дунё тартиб-таомилларисиз олиб кириш ва олиб чиқиш имкониятига эга бўлдилар. Хусусан, 65 граммгача бўлган қимматбаҳо металл ва қимматбаҳо тошлардан ясалган заргарлик буюмларини олиб киришга рухсат этилди. Лекин туризм, саёҳат, бизнес учун яратилган қулай шарт-шароитларга қарамай ҳам қонунчилик ва ҳалоллик чегараларидан ўтган ҳолда бойиб кетишга ҳирс қўйганлар топилар экан.\nГўзалникида (мақоладаги исм-шарифлар ўзгартирилган – таҳр. изоҳи) тўй кутилаётгани сабабли унинг сарпо-суруғини янгилаш зарурати туғилиб қолди. Бундан ташқари, келинга алоҳида сеп тайёрлаш керак. Навбатдаги таътили келганида Гўзал Туркиядаги опасиникига бориб, сарполарни ўша ердан олиб келишни мўлжаллади.\nИстанбулда янги кийим-бош ва тақинчоқларни харид қилаётганда нарх-навонинг арзонлиги Гўзални хурсанд қилди. У узоқ ўйлаб ўтирмай, кейинчалик юртимда сотиб юборарман, деган мақсадда ўнгу сўлига қарамай тилла буюмларни сотиб олаверди.\nЛекин Тошкентдаги халқаро аэропортга келганда божхона хизмати ходимлари пухта ўраб жойлаштирилган заргарлик буюмларини (200 граммдан ортиқ) фош этишди ва олиб қўйишди. Қонунчиликда олиб киришга рухсат этилган 65 грамм тақинчоқлар эгасига қайтарилди. Меъёрдан ортиқча бўлган 135 граммдан оғир буюмлар эса криминалистик экспертизага юборилди. Экспертиза уларнинг 585 намунасидаги олтиндан ишлаб чиқилган ўнлаб узук, сирға ва занжирлар эканлигини аниқлади. Қонунбузар Гўзални тартиб-қоидага риоя этмаганлиги учун қатъий жавобгарлик кутар эди.\nҚимматбаҳо металл ва қимматбаҳо тошлардан ясалган заргарлик буюмларини ноқонуний олиб кириш билан боғлиқ қоидабузарлик далиллари бўйича одатда криминалистик экспертиза тайинланади. Мазкур эксперт тадқиқоти доирасида муайян металл предметларидан тайёрланган қотишмаларнинг таркиби аниқланади. Одатга кўра экспертиза давомида ишлаб чиқарувчи томонидан заргарлик буюмларини тамғалашда босилган олтиннинг намунаси тасдиқланади.\nБироқ эксперт амалиётида фуқаролар олтин ва кумушдан эмас, балки мис ва рухдан тайёрланган арзон-гаров қотишмалар асосидаги қалбаки заргарлик буюмларини мамлакатимизга олиб кирган ҳоллар учраб туради. Бундай буюмлар бенуқсон дизайни, намунасининг белгиси («585», «925», «750») билан аслидан ҳеч ҳам фарқ қилмайди. Қалбаки «тарақ-туруқлар»нинг божхона хизмати ходимлари томонидан олиб қўйилиши оддий истеъмолчиларни сифатсиз маҳсулотларнинг қурбони бўлиб қолишдан сақлайди, мамлакатимиз ички бозорини уддабурон-тадбиркорлардан ҳимоя қилади.\n«Коррупцияга қарши курашиш тўғрисида»ги Қонуннинг қабул қилиниши билан порахўрлик, бюджет маблағларини талон-торож қилиш, фирибгарлик, тамагирлик ва бошқа коррупцион жиноятларга қарши курашишнинг янги босқичи бошлаб берилди. Ижтимоий ҳаётнинг турли жабҳаларида коррупция далилларини аниқлаш ва чек қўйиш бўйича муттасил чоралар кўриб борилмоқда.\nПрезидентнинг «Ўзбекистон Республикасида коррупцияга қарши курашиш тизимини янада такомиллаштириш чора-тадбирлари тўғрисида»ги Фармонига (27.05.2019 йилдаги ПФ-5729-сон) биноан давлат ҳокимиятининг турли поғоналарида коррупцияга қарши курашиш бўйича комиссия ва қўмиталарни тузиш назарда тутилди. Ҳужжатда умумий ўрта, ўрта махсус, касб-ҳунар таълими ва олий таълим муассасаларида коррупцияга қарши курашиш соҳасида ҳуқуқий таълим бериш бўйича комплекс чора-тадбирларни ишлаб чиқиш белгиланган. Ташвиқот ишлари коррупциянинг бутун қўпорувчи кучини англаб етишга қодир бўлган ёш кадрларни тайёрлашга қаратилган. Амалий экспертизанинг кўрсатишича, бир марта олинган пора муваффақиятли карьерани, оилани барбод қилиши, аъло баҳоларга ўқилган ўнлаб йилларга ва кўп йиллик меҳнат фаолиятига доғ тушириши мумкин.\nРустам табиатан фазилатли йигит чиқиб қолди: ўткир ақли, фаҳм-фаросати, қувноқлиги ва хушфеъллиги билан ажралиб турарди. Ота-онасининг ундан кўнгли тўқ, ўқитувчилари йигитнинг порлоқ келажагига ишонишар эди. У доимо мактабда тиришқоқлик билан ўқиди. Олий ўқув даргоҳини тугатгандан кейин ўз университетида қолди, кўп ўтмай, бу ерда раҳбарлик лавозимини эгаллади, уйланишни режалаштирди.\nЁзнинг иссиқ кунларидан бирида тоғда дам олар экан, Рустам таваллуд кунини нишонлади. Ҳамкасби университетга кириш имтиҳонларида ўзининг қариндошига ёрдам бериб юборишини сўраб Рустамга мурожаат қилди. Кириш имтиҳонида ёрдам бергани учун мўмайгина пул ҳам ваъда қилди. Аввалига Рустам қатъий рад этди, лекин қайсар ҳамкасби «гонорар» миқдорини оширган ҳолда ўз илтимосида қаттиқ туриб олди. Қонунбузарлик қилишни истамас эди-ю, лекин ваъда қилинаётган маблағ олдинда турган тўй-ҳашамга яраб қолиши мумкин эди-да.\nҲамкасбининг нақ икки ҳафталик тихирлигидан кейин виждон амрини четга суриб қўйиб, Рустам розилик билдирди. Пулни унга иш кабинетида узатишди. Бир дақиқа ўтмасдан кабинетга ҳуқуқ-тартибот ходимлари кириб, унинг қўлига кишан тақишганида у нималар бўлаётганини ҳали тўлиқ англаб етишга улгурмади ҳам. Буёғи худди тушдагидек бошланиб кетди – сўроқ қилишлар, суд, онайи зорнинг йиғиси, отасининг гунг бўлиб қолиши, оғир ҳукм ва йигитнинг эркин ҳаётига нуқта қўйилди.\nКоррупцион жиноятларга қарши курашишда махсус кукун ва маркерларнинг криминалистик экспертизаси муҳим ўрин тутади. Пора, тамагирлик бўйича жиноий ишларда ушбу турдаги тадқиқотларнинг асосий объекти бўлиб қалам билан алоҳида белги қўйилган пул белгилари ҳисобланади.\nПул купюраларига босилган ёзувларни оддий кўз билан илғаб бўлмайди, лекин уларни эксперт тадқиқотида бемалол кўриш мумкин. Жиноят устида ушланганда кимёвий моддаларнинг излари жиноий ишни тергов қилишда ишончли тасдиқ ролини бажаради.\nКишиларни пиво эмас, ҳирс ва очкўзлик барбод қилади\nКучли спиртли ичимликларни уйда тайёрлаш, сақлаш ва сотиш – узоқ вақт давомида жиноят қонунчилигига кўра таъқиб қилинган ҳуқуқбузарлик тоифасига киради. Бундай ишлар тергов қилинганда таркибида спирт бўлган суюқликлар криминалистик экспертизадан ўтказилади ва бу орқали алкоголли ичимликнинг табиати ва номи аниқланади.\nҲозирги вақтда кучли спиртли ичимликларни уй шароитида тайёрлаш, шунингдек этил спиртини ишлаб чиқариш ва унинг муомаласи жиноий жиноятдан маъмурий жиноят тоифасига ўтказилган. Фақатгина такрорий ёки йирик миқдорда ёхуд бир гуруҳ шахслар томонидан содир этилган қоидабузарлик жиноий жазога тортилиши мумкин. Қонун ҳужжатларининг либераллаштирилиши нима бўлганда ҳам ҳуқуқ-тартибот органлари томонидан алкоголли маҳсулотнинг ноқонуний тайёрланганлиги учун барча аниқланган ҳолатларни жавобгарликдан озод этмайди.\nАфсуски, эксперт амалиётида бундай ҳоллар тез-тез учраб туради. Одамлар билибми ё билмайми, кучли спиртли ичимликларни уй шароитида ишлаб чиқараверадилар, лекин бир кун келиб назорат органлари бу ҳақда хабар топадилар албатта.\nҚўлга тушгандагина кўплаб хонаки тадбиркорлар учун тақиқланган алкоголли маҳсулотларни ноқонуний ишлаб чиқариш мумкин эмаслиги маълум бўлиб қолади.\nҲаваскор виночилар таркибида 18 фоиздан ортиқ этил спирти бўлган барча ичимликлар саноат ёки уй шароитида ишлаб чиқарилган кучли спиртли ичимликлар жумласига киритилганини билишлари лозим. Самогон (қўлбола ароқ), брага (хонаки пиво), чача, ароқ, тутдан тайёрланган ароқ ва уйда тайёрланган бошқа алкоголли маҳсулотлар шу тоифага киритилган. Шунинг учун янги пайдо бўлган шаробфурушларнинг бир қарашда беозор туюлган хонаки ичимликларни тайёрлаш орқали мўмай даромадга эга бўлиш истаклари охир-оқибатда катта миқдордаги жарималарга тортиш билан якун топмоқда.\nРуқия Аҳмедова, Надежда Кораблёва, Эллеонора Пак,\nХ.Сулаймонова номидаги Республика суд экспертизаси маркази давлат суд экспертлари.


СБХ / 2019 йил / № 04 / Устуворликлар\nБарча мамлакатлар божхоначилари бу куни касб байрами – Халқаро божхоначилар кунини нишонлайдилар. У 1983 йилдан буён нишонланади ва жаҳон божхона хизматлари бир-бирига яқинлашгани, божхона соҳасидаги ҳамкорликни ҳар томонлама кенгайтиришга йўналтирилган фаолияти тубдан модернизация қилинганидан гувоҳлик беради.\nЎзбекистон 1992 йил 28 июлда Божхона ҳамкорлиги кенгашини таъсис этган Конвенцияга (Брюссель, 15.12.1950 йил) аъзо бўлган. Бугунги кунга келиб мамлакатимиз божхона соҳасига оид 17 та халқаро конвенцияга аъзо ҳисобланади, Жаҳон божхона ташкилоти (WCO) ишида фаол қатнашади.\nПрезидентнинг «Ўзбекистон Республикаси давлат божхона хизмати органлари фаолиятини тубдан такомиллаштириш чора-тадбирлари тўғрисида»ги Фармонида (12.04.2018 йилдаги ПФ-5414-сон) божхона органларининг фаолиятини такомиллаштириш бўйича институционал ўзгаришлар, уларнинг функцияларини оптималлаштириш, улар ишининг очиқлиги ва шаффофлигини таъминлаш белгиланган.\nДавлат божхона хизмати органлари фаолиятини такомиллаштириш бўйича чора-тадбирлар дастурида (ПФ-5414-сон Фармон билан тасдиқланган) божхона хизматининг ўрта муддатли истиқболдаги мақсад ва вазифалари бир тизимга солиниб, аниқлаштирилган. Улар ишини тубдан трансформациялаш тамойиллари, божхона назоратининг янги фалсафаси ҳамда божхона соҳасидаги ҳуқуқни қўллаш амалиёти белгиланган.\n2018 йил божхона хизмати учун янгиланиш, устувор вазифаларни ўзгартириш: қатъий маъмурий назорат остига олиш, фискал ёндашиш ўрнига ташқи савдога ҳар томонлама кўмаклашишга ўтиш йўлида муҳим босқич бўлди.\n2019 йилда ташқи иқтисодий фаолият соҳасида қулай шарт-шароит яратиш иши давом эттирилади. Ҳудудий бошқармаларда ТИФ иштирокчиларига божхона юк декларацияларини тўлдиришда бепул асосда хизмат кўрсатувчи махсус «фронт-офислар» ташкил этилмоқда.\n1 февралдан бошлаб WCOнинг Хавфсизлик ва жаҳон савдосини енгиллаштириш ҳадли стандартларига мувофиқ ваколатли иқтисодий операторлар институтини жорий этиш режалаштирилмоқда. Мазкур ёндашувнинг амалга оширилиши божхонага виждонли тадбиркорларга бериладиган имтиёзлар кўринишида бизнес ҳамжамиятига ҳуқуқий таъсир ўтказиш ва хавфи юқори бўлган субъектларга диққатини жамлаш имконини беради. ТИФ иштирокчилари эса маъмурий таомилларга оид махсус имтиёзлардан фойдаланиб, товарларни божхонада тозалаш учун кам маблағ ва вақт сарфлаш имконини қўлга киритадилар.\nЖорий йил 1 мартдан бошлаб олиб кириладиган юкларни божхонада назорат қилиш шаклларини тўлиқ табақалаштириш тизимини жорий этиш кўзланган. Қўшимча равишда яна 2 та – «яшил» ва «кўк» йўлак ишга туширилади.\nУшбу муддатгача ТСОЯЭАТга дастурий-техник ўзгаришлар киритилиб, ТИФ иштирокчилари ташқи савдо контрактлари бўйича маълумотларни киритиши янада осонлашади.\n1 июнгача 2019–2023 йилларда Ўзбекистон Республикаси давлат божхона хизмати органлари фаолиятини ривожлантириш ва такомиллаштириш концепцияси шакллантирилиши лозим, унда рақамли иқтисодиётда божхона маъмуриятчилигининг замонавий усулларини жорий этиш ҳам назарда тутилади.\nБожхона тартиб-таомиллари оддий, тушунарли, жаҳон амалиётига мос бўлиши лозим. Ушбу талабларни инобатга олган ҳолда ДБҚ барча божхона тартиб-таомилларининг шаффофлигини таъминловчи янги таҳрирдаги Божхона кодекси лойиҳасини ишлаб чиқди.\nСтратегик вазифаларни амалга оширишда муҳим компонентлардан бири, шу жумладан давлат-хусусий шериклик шароитида божхона инфратузилмасини модернизация қилиш ва янгилаш ҳисобланади. ПФ-5582-сон Фармонга 2-иловада Чегара божхона постлари ҳудудларига туташ жойларда божхона терминалларини қуриш тармоқ жадвали белгиланди.\nБожхона иши йилдан-йилга мураккаблашиб бораётганлиги сабабли кадрлар малакасига ҳам талаб ошмоқда. Иш самарадорлигини ошириш учун божхона органлари хизматига қабул қилинадиган шахсларни излаш, танлаб олиш ва касбга яроқлилигини текширишнинг замонавий усулларини жорий этиш, кадрлар сиёсати ва кадрлар тайёрлаш тизимини такомиллаштириш лозим.\nБошқа мамлакатларнинг божхона маъмуриятлари божхона тартиб-таомилларини соддалаштириш, уларни халқаро стандартларга мувофиқлаштириш йўлини босиб ўтишлари учун узоқ вақт сарфлаганлар. Бироқ биз ундан анча қисқа муддатда ўтишимиз керак. Божхона бизнес билан очиқ мулоқот қилган ҳолда эркин фикр алмашиши, юзага келаётган муаммоларни муҳокама қилиши, асосийси – биргаликда қарор қабул қилиши лозим. Фақат шундагина кўзланган режаларни амалга ошириш ва божхона органлари фаолиятини такомиллаштириш дастури мақсадларига эришиш мумкин.


Трансферлар ойнаси. «Қизилқум», «Металлург» ва «Навбаҳор» янги футболчиларни сафга қўшиб олишди\nШанба, 07 Июль\n18 июндан бошлаб Ўзбекистон чемпионатида трансферлар ойнаси расман очилди. Айни пайтда, клублар янги футболчиларни рўйхатдан ўтказиш жараёнини давом эттиришмоқда.\nНавоийнинг «Қизилқум» жамоаси ҳам 6 нафар футболчини рўйхатдан ўтказди. Улар – Салим Мустафоев, Бегзод Ғанижонов, Шаҳбоз Қувондиқов, Жамшид Муродуллаев, Меҳриддин Фахриев ва Ғайрат Жумаев. «Қизилқум»ни Виктор Григорьев, Алишер Юсупов, Сергей Прохоров ва Аббос Рустамов тарк этишди.\nБекободнинг «Металлург» клуби 12 нафар янги ўйинчини ўз сафига қўшиб олди. Улар: Станислав Андреев, Баҳодир Пардаев, Роман Жўраев, Зоир Жўрабоев, Комрон Сайдазимов, Иброҳим Йўлдошев, Сардор Қобулжонов, Шохзод Ғофурбеков, Мухриддин Ботиров, Маҳмуд Қудратуллаев, Даврон Умиров ва Отабек Зокиров. Шунингдек, 12 нафар футболчи билан хайрлашилди: Жамшид Юсупов, Павел Пуришкин, Акобир Қаюмов, Сайиджамол Давлатжонов, Никита Рибкин, Дилёрбек Ирматов, Жавоҳир Соҳибов, Тимур Маматмуродов, Суҳроб Ғайбуллаев, Маҳмуд Норқўзиев, Шохжаҳон Нишонов, Абдуллоҳ Исломов.\nНаманганнинг «Навбаҳор» клуби таркибга янги қўшилган 6 нафар футболчини рўйхатдан ўтказди. Улар – Дарко Никач, Игор Голбан, Шерзод Каримов, Дилшод Ҳамроев, Сарвар Солиев ва Музаффар Абдуллаев. Наманганликлар сафини 4 нафар ўйинчи тарк этди: Ненад Иняц, Зохир Пиримов, Беҳруз Содиллоев ва Ойбек Мирзоҳидов.\nҚизилқум Навбаҳор Металлург


Qalampir.uz | Сўнгги бешта баҳсда МЮ неча марта мағлуб бўлганини биласизми?\nСўнгги бешта баҳсда МЮ неча марта мағлуб бўлганини биласизми?\nТаҳлил\t11 Апрель 12:29 2531\n10 апрель куни Европа Чемпионлар лигасининг чорак финал баҳслари давом эттирилди.\nКуннинг марказий баҳси Манчестер шаҳридаги “Олд Траффорд” стадионида бўлиб ўтди. Чорак финалнинг энг қизиқарли ўйини бўлиши кутилган баҳсда мезбонлар ҳимоячиси Люк Шоу ҳисобни очди. Аммо у бу голни ўз дарвозасига киритиб қўйди. Натижада, “Манчестер Юнайтед” ўз майдонида испан гранди “Барселона”га 0:1 ҳисобида имкониятни бой берди.\nУчрашув тўлиқ каталонияликлар ташаббуси остида якунланди. Мезбонлар ўйин давомида бирорта ҳам голга тортадиган хавфли вазият ярата олмади.\nИнглиз клуби рақиб дарвозаси томон 7 та зарба берган бўлса ҳам, уларнинг бирортаси Марк-Андре Тер Штеген қўриқлаган дарвозага аниқ етиб бормади.\nЭтиборлиси, бундай ҳолат сўнгги бор МЮ билан 2005 йилда “Милан”га қарши баҳсда содир бўлган эди. “Барселона” эса мазкур баҳсда 7 та зарба берди, шундан 3 таси аниқ бўлди.\nУшбу мувофаққият “Барселона” учун Еврокубоклар доирасида илк бор “Манчестер Юнайтед” устидан сафарда қозонилган ғалаба сифатида тарихга кирди. Унгача “Барселона” “Олд Траффорд”да 2 та ўйинда дуранг қайд этиб, яна 2 та ўйинда мағлубиятга учраган эди.\nСафарда кечган ўйиндаги ягона голнинг Люк Шоу ҳисобига автогол сифатида ёзилиши яна бир рекорднинг янгиланишига олиб келди. Бу ЕЧЛда каталонияликлар фойдасига ишлаган 14-автогол сифатида тарихга муҳрланди. Аввалроқ бундай натижага Мадриднинг “Реал” ва Лондоннинг “Челси” клублари эришган эди.\nБундан ташқари, “қизил иблислар” охирги ўтказилган 5та учрашувнинг 4тасида мағлубиятни қабул қилиб олди. Дастлаб, “Манчестер Юнайтед” АПЛ доирасида 10 март куни ўтказилган “Арсенал”га қарши баҳсда, сафарда 2:0 ҳисобида имкониятни бой берган эди.\nШундан кейин жамоа Англия Кубоги ва АПЛда “Вулверхэмптон”га икки марта бир хил 2:1 ҳисобида ютқазиб қўйди. “Барселона”га учралган кечаги мағлубият эса МЮ учун тўртинчиси бўлди.\nМанчестерликлар охирги марта 30 март куни АПЛнинг 32 турида “Олд Траффорд”да Лондонинг “Уотфорд” жамоасини мағлуб этган эди. Ушанда якуний ҳисоб “қизил иблислар” фойдасига 2:1 кўринишини ҳосил қилган эди.


Apple, Google ва бошқа гигантлар кунингизни қандай назорат қилади?\nCана : 12-01-2018 / Технология / кўрилди: 258\nҲаётимизни гаджетларсиз тасаввур қила олмаймиз. Улар бизга ҳамма жойда — уйда, ишда, машина, спортзал, дўкон ва дам олишда ҳамроҳлик қилади. Ягона эгалланмаган вақт ҳозирча уйқу, бироқ яқин вақт ичида унга ҳам навбат келади, деб ёзади InsiderPro.\nТехнологик компаниялар ўсиб бориши билан ҳар бир мижоздан даромад олишнинг янги-янги усулларини қидирмоқда. Жанг майдони эса энг чекланган ресурсингиз — вақт.\nБу кураш уйғонган вақтингиздан ухлашингизга қадар узлуксиз давом этади. Бироқ одамлар ўз вақтининг катта қисмини (офис ишчилари ва талабалардан тадбиркорларга қадар) иш ва дам олишга сарфлайди. Дунёнинг олтита энг йирик технологик компаниялари — Google, Amazon, Apple, Microsoft, Facebook ва Samsung маҳсулотларининг аксарияти айнан мазкур соҳаларга тўғри келади.\nКомпаниялар одатий кун фақат иш ва кўнгилочар машғулотлардан кўпроқ нарсаларни ўз ичига олишини яхши тушунади ва фаолиятнинг бошқа соҳаларини ҳам қамраб олувчи маҳсулотларни борган сари кўпроқ таклиф қилмоқда.\nФақат бир компания маҳсулотига таянувчи мижознинг вазифаси — қурилмалар ва дастурий таъминот ишлаб чиқарувчилари ўртасидан аниқ чегара чизмаслик. Биргина Apple мисолида кўрсак — у қурилмалар ва дастурий таъминот комбинациясини таклиф қилиб катта муваффақиятларга эришган биринчи компаниялардан бири. Apple’нинг асосий маҳсулотлари — бу телефонлар, планшетлар ва ноутбуклар. Бироқ бу бозорда ўсиш секинлашиб бориши билан компания янгилашлар ҳисобига ҳар бир қурилманинг кўпроқ сотилишига эришиш учун дастурий таъминотга кўпроқ ишонмоқда.\nМасалан, уйни автоматлаштириш учун инфратузилма HomeKit, тиббий маълумотлар базаси HealthKit ва автомобилни бошқариш интерфейси CarPlay доим уларга суянишингизни кўзлайди ва сизга улар билан боғлиқ иловаларни сотади. Компания Apple TV’ни Apple Watch ёрдамида назорат қилиш имконини бериб, маҳсулотлар ўртасидаги ўзаро боғланишга интилади.\nАҚШ Меҳнат статистикаси бўйича бюро маълумотларига асосланган диаграммалар куннинг маълум бир қисмига қайси маҳсулотлар мўлжалланганлигини кўрсатади.\nДастурий таъминот ва сервислар бозорининг Google каби гигантлари аксинча харидор эътиборини асосий маҳсулотларига қаратиш учун янги қурилмалар яратмоқда. Ўтган йили Pixel пайдо бўлгандан сўнг фойдаланувчилар смартфонга Ok, Google сўзлари билан мурожаат қилиб қидирув хизмати воситаларидан фойдаланиши мумкин бўлди. Android асосидаги телефонлар фойдаланувчиларга компанияни баҳолаш ёки суратларга геотеглар қўйишни таклиф қилади. Бу Google экотизимида маълумотларни тўлдириш ва фойдаланувчиларни қайтариш имконини беради.\nBloomberg Intelligence маълумотига кўра, Google ҳар йили Шимолий Америка ҳудудида ҳар бир фойдаланувчидан 152 доллар даромад қилади — бу асосан рекламадан тушган даромад. Шу тариқа, ўзингиз ҳақидаги маълумотларни Google учун қанчалик тез-тез ошкор этсангиз, компания учун мижоз сифатида шунчалик қадрлисиз. Facebook учун ҳам айнан шу қоида ишлайди — бу компания фойдаланувчидан йилига ўртача 78 доллар даромад қилади.\nБундан кейин кенгайиш учун ҳам майдон мавжуд. Биз йўлга сарфлаган вақт ҳозирча заиф қамраб олинган ва технологик гигантлар қўшимча контент ва хизматларни сотиш учун янги дарчани ҳис қилмоқда. Айнан шунинг учун уларнинг кўпчилиги автомобиль бизнесига қизиқади: автоном бошқарувдаги автомобилда бўлган мижоз фильм кўриш ёки харидларни онлайн амалга ошириш учун кўпроқ вақтга эга.\nҚатъий рақобат бу ерда тийиб туриш омили эмас. Масалан, Amazon интернетдаги савдо ҳудудида етакчилик қилади ва маиший буюмларни Amazon Echo ёрдамида Alexa орқали буюртма қилишингизни истайди. Бироқ бу Google’нинг ўз сервиси Shopping Express’ни очиши, Apple’га эса контактсиз тўлов учун iPhone ва Watch қурилмаларини қўллашига тўсқинлик қилмади.\nБу соҳаларнинг барчасини қамраб олишнинг умумий даромади кутилгандан ортиқ бўлиши мумкин. Apple, Amazon, Google, Microsoft ва Facebook’нинг сунъий интеллектга эга маҳсулотлари бор. Улар маълумот тўплайди, сизга нима ёқиши мумкинлигини башорат қилиб, мазкур маълумотни сизнинг эътиборингизга ҳавола қилади. Уларнинг виртуал ёрдамчилари — Siri, Alexa, Google Assistant, Microsoft’да Cortana ва Facebook’да M — дастурлар ўртасида тобора кўпроқ боғловчилик қилмоқда.\nСутканинг фақат бир вақт оралиғи ҳозирча технологик компаниялар томонидан қамраб олинмаган — бу тунги саккиз соатлик уйқу вақти. Бироқ яқин вақт ичида барчаси ўзгариши мумкин. Масалан, яқинда Apple қиймати 150 долларлик уйқу мониторларини ишлаб чиқарувчи Beddit компаниясини сотиб олди. Уйқу учун маҳсулотга эга бўлган Apple сутка давомидаги инсон фаолиятининг деярли барча турини ўз назоратига олади. Тарихий тажрибага таянадиган бўлсак, яқин вақт ичида уйқунгизга бошқа компаниялар ҳам чанг солишини тахмин қилиш мумкин.


“Нима учун бизда ишламоқчисиз?” саволига қандай жавоб бериш керак? – mulkdor.com\n“Нима учун бизда ишламоқчисиз?” саволига қандай жавоб бериш керак?\nDecember 13 2017, 10:12 БизнесЖамиятИлм-фанИнсон ҳуқуқлариИқтисодМақолаларМинтақаЎзбекистон\n“Нима учун бизнинг компаниямизда ишламоқчисиз?”. Бу савол эртами-кечми ишга жойлашаётган ҳар бир инсонга берилади ва унга жавоб беришнинг бир неча кенг тарқалган турлари мавжуд. “Бошқарув санъати” китобининг муаллифи Крис Макгофф энг кенг тарқалган жавоб вариантлари ҳақида сўзлаб берди.\nМақола Kun.uz сайтидан олинди\n“Бу қийин, лекин қизиқ иш. Шуни яхши биламанки, сизнинг компаниянгиз ҳақиқатда персонални ўқитиш ва ривожлантиришдан манфаатдор”.\nМен буни қандай қабул қиламан? Бу номзод компанияни мураккаб вазифалар бергани учун ҳам қадрлайди ва биз унинг ривожига сармоя киритишимизни истайди.\n“Компаниянгиз ажойиб жамоа ва ижобий корпоратив маданиятга эга”.\nМен буни қандай қабул қиламан? Бу номзод унинг атрофида ёқимли одамлар бўлиши ва компания ўз корпоратив муҳитини сақлаб қолиш борасида қайғуришини истайди.\n“Мен компаниянгиз ўсаётгани ва ривожланиш учун кўп имкониятлар бераётганини кўриб турибман”.\nМен буни қандай қабул қиламан? Бу номзод компания унинг шахсий ривожланишига имкониятлар тақдим этишини истайди.\nБуларга ўхшаш бошқа жавоблар ҳам бор, лекин умуман олганда, ҳар сафар эшитадиган асосий тезисларим шулардан иборат. Номзод компания ҳақидаги ўз фикрини билдириб, бу ишни қўлга киритса, нимага эга бўлишини изоҳлайди. Бироқ жавобнинг ўзига хос ноёб варианти ҳам бор – бу мен эшитишдан бахтиёр бўладиган камдан-кам ҳолат.\n“Сабаби оддий: мен сизнинг миссиянгиз ва қарашларингиз билан танишиб чиқдим. Ижтимоий тармоқлар, ишчи контактларим ва умумий манбалар орқали сиз ва компаниянгиз ҳақидаги маълумотларни ўргандим. Натижада, тўрт таъкидни шакллантира оламан деб ўйлайман ва сиз менинг фикрларимни тасдиқлашингизни хоҳлардим”.\nНомзоднинг бошқалардан ажралиб туришига айнан шундай дастлабки тайёргарлик ёрдам беради. Ходимдан қуйидаги пунктларни тушунишни намойиш этиш талаб этилади:\nКомпания қандай натижаларга эришмоқчи;\nБу натижаларга эришишга нима халақит бермоқда;\nНима учун бу иш компания ва шахсан интервьюер учун муҳим;\nКомпанияга керакли натижаларга эришишда ёрдам берувчи аниқ ғоялар.\nНомзод шундай жавоб берган тақдирда, бу инсоннинг фақат шахсий фойдасини кўзлаб келмагани маълум бўлади. У суҳбатга тайёр бўлиб келди ва қандай фойда келтириши мумкинлигини изоҳлаб бера олади.\nМен 4-жавобни эшитганимда номзодга қуйидаги хислатлар хос эканига шубҳа қилмайман:\nАжойиб коммуникатив кўникмалар;\nСаъй-ҳаракат. Бу инсон саъй-ҳаракат қилиб, компаниядаги вазиятни тушуниш учун ижодий ёндашувни қўллади;\nИжтимоий тармоқлар қандай ишлаши ҳақида асосий тушунчалар;\nПрофессионал контактлар ва улар билан ишлаш маҳорати;\nБизнес, унинг мақсад ва фаолиятини тушуниш;\nМуваффақиятсизликка учраган тақдирда, компаниянинг эҳтимолий йўқотишлари ва муваффақиятга учраган тақдирда, компания истиқболларини англаш;\nКомпания йўлидаги тўсиқларни тушуниш;\nКомпанияга нима учун айнан у кераклигини ишончли изоҳлаш маҳорати.\nНомзоднинг жавоби 4-стратегияга мувофиқ келганда, одатда қуйидагилар бўйича позицияларимиз ўхшаш бўлади:\nКомпания ходими сифатида биз бизнес учун зарур бўлган барча ишларни қиламиз — ҳатто бу бизнинг истагимиздан йироқ бўлса ҳам;\nКомпания биз хоҳлаган томонга ўзгаришини кутиб ўтирмай, ўзимиз бизнес манфаатлари талабига биноан ўзгарамиз ва ҳаракат қиламиз;\nБиз биринчи навбатда бизнесга ишлаймиз, бизнес эса – мижозга. Агар ҳаммаси яхши кетса, бизнес албатта биз ҳақимизда қайғуради.\nЖавоби тўртинчи вариантга яқин бўлган номзодларни танланг. Агар сизни суҳбатга таклиф қилишган бўлса, “Нима учун бизда ишламоқчисиз?” деган саволга айнан шундай жавоб беришга тайёрланинг. Шундан сўнг “Сизни қандай маош қаноатлантиради ва қачон иш бошлай оласиз?” саволларига жавоб беришга тайёр туринг.\n«лукойл» ўзбекистонда газ қазиб олишни кўпайтирди ...\n«Лукойл» гуруҳи томонидан газ қазиб олиш ҳажми 2018 йилда 33,5 миллиард куб метрни ташкил этди, бу 2017 йил билан таққослаганда 16 фоизга кўп. Бу ҳақда компания сайтига ...\nБизнесFebruary 5 2019, 09:02\nМирзиёев 5 сентябрдан валюта эркин савдосини ...\nБарно Анвар/Озодлик Ўртоқлашинг Шарҳларни кўринг Принт қилиш Ўзбекистон Президенти Шавкат Мирзиёев, кутилаётганидек, республикада хорижий валюта эркин савдосига рухсат бериш ...\nБизнесSeptember 3 2017, 02:09\nБадавлатлар янада бойимоқда\nКуни кеча дунёга машҳур бой инсонлар рӯйхатини жорий этиш бўйича шуҳрат қозонган Forbes журнали 2018 йилнинг энг бой инсонлари рейтингини эълон қилди. Forbes рейтинги бўйича ...\nБизнесMarch 8 2018, 04:03


4 март, 2021, 17:43\nҲозирда тикланиш жараёнини давом этмоқда.\nХозирда жарроҳлик амалиёти ўтказилганига 3 ой бўлди. Бизни Мадримов билан боғлиқ режаларимиз ўзгаргани йўқ; катта жанглар, катта имкониятлар. Биз уни тез орада яна рингга қайтишини интизорлик билан кутиб қоламиз", - дея ўз фикрларини билдириб ўтди.\nШу ўринда таъкидлаб ўтиш лозимки, Исроил Мадримов навбатдаги машғулотлар босқичини ўташ учун Америка Қўшма Штатларига жўнаб кетди.


Ericsson компанияси Apple'ни судга берди 31-07-2021, 11:38 | Zamin.uz\n18:58 / 08.05.2015\nEricsson компанияси Apple'ни судга берди\nШвециянинг телекоммуникацион ускуналар ишлаб чиқаришга ихтисослашган Ericsson компанияси, Apple корхонаси устидан Германии, Буюк Британия ва Нидерландияда судга даъво аризаси билан мурожаат қилган. Бу ҳақда Reuters'га асосланиб Kun.uz хабар тарқатди.\nEricsson вакилининг маълум қилишича, компания Apple билан ўз патенти остидаги маҳсулотлардан фойдаланиш бўйича глобал шартнома тузиш таклифи билан чиққан. Бироқ бу муддат ҳам тугаб бўлган.\n«Apple ҳозир ҳам Ericsson маҳсулотларидан фойдаланиб, фойда кўришда давом этмоқда. Бунинг учун уларда ҳеч қандай амалда бўлган лицензия йўқ. Бизнинг қурилмалар кўплаб замонавий алоқа воситаларида қўлланиб келинмоқда. Германия Нидерландия ва Буюк Британия судлари мазкур масалада бизни қўллаб-қувватлашига ишончим комил», — дея гапириб ўтди Ericsson компаниясининг интеллектуал мулк масалалари бўйича директори Қосим Ал-Фалаҳий.\nОлдинроқ, Ericsson АҚШ судига Apple'нинг iPhone ишлаб чиқариши бўйича даъво аризаси киритгани ҳақида хабар тарқатилганди.\nТаъкидлаб ўтиш жоиз, ўтган йили Samsung Electronics компанияси Ericsson билан лицензия масаласидаги тортишув натижасида 650 млн доллар тўлашга мажбур бўлганди. “Замин” янгиликларини “Инстаграм”да кузатиб боринг\nЯнгиликлар » Технология » Ericsson компанияси Apple'ни судга берди


ҚУВВАТ (Энергия) - Шахсий энергиядан самарали фойдаланиш ва чарчамасдан ҳар доим тетик бўлиш.\nМен рекламадаги қуввати тугамайдиган энержайзер-қуёнга айланиш учун нима қилиш кераклигини биламан.\nСенга қувват, куч, тетиклик, тонус, кўтаринки руҳ, фаоллик, драйв, ғайрат, тоғни толқон қилиш истаги, бардошлилик каби тушунчалар танишми?\nЧарчоқ, ланжлик, жиззакилик, бемадорлик, лоқайдлик, тушкунлик, ҳолдан тойиш, “сиқилган лимон” ҳолати каби ҳиссиётлар-чи?\nСенда шундай бўлганми, масалан, бирор муайян ишни бажариш истаги бор-у, аммо негадир уни қилолмайсан. Негалигини ўзинг ҳам тушунолмайсан. Истак ҳам бордай, вақт ҳам, ҳатто шу ишга сарфлаш керак бўлса, пул ҳам бор. Лекин уффф... Хоҳлайман, аммо қилолмайман.\nБу сенда қувват йўқлигидан. У тугаб бўлган...\nҲар бир одамнинг ҳаётида ҳеч нима қилгиси келмайдиган, организм бўшашган, кайфият бўлмайдиган даврлар бўлиб туради. Иш куни қуруқ ўтиб кетади, бу атрофдагиларнинг ҳам хунобини чиқаради.\nБундай кунлар ҳақида унутиш учун одам ўзини қандай тутиши керак?\nУйқунинг етишмаслиги – силлани қуритадиган сабабларнинг ягонаси эмас, албатта. Сен қиладиган (ёки қилмайдиган) айрим арзимаган нарсалар ҳам сени ҳам жисмонан, ҳам ақлан тинкани қуритиши мумкин. Сурункали чарчоқни келтириб чиқарадиган айрим зарарли одатлар бор. Шунингдек, тетикликни қайтарадиган бир нечта оддий ҳийлалар ҳам мавжуд.\nАгар сен шунинг ҳеч бўлмаганда ярмини амалга оширсанг, унда ядро реакторига айланасан. Бу қувватни фақат фойдали ишга сарфлашинг қолади, холос.\nУнинг қўшимча самараси – сен одамларни торта бошлайсан, сенга нисбатан “харизматик” сўз тез-тез янграй бошлайди.


Фаластин мураббийи: «Ўзбекистон қанотдан ҳужум қиладиган...\n19.11.2019 19:27 0 1966\nФаластин терма жамоаси бош мураббийи Нуреддин Али ЖЧ-2022 саралаши доирасида Ўзбекистонга қарши кечган баҳсдан сўнг ўтказилган матбуот анжуманида журналистлар саволларига жавоб бериб ўтди.\n— Ўзбекистон терма жамоасини ғалаба билан табриклайман. Рақиб жамоавий ўйин туфайли ғалаба қозонди. Афсуски жамоамиз таркибида жароҳатланганлар бор эди. Уларнинг ўрнига майдонга тушганлар етарли даражада ўйин намойиш эта олмади.\n— Фаластин ўз даражасидан паст ўйнадими ёки Ўзбекистон ўйинида ўсиш кузатилдими?\n— Ўзбекистон терма жамоасига қарши ўтказган аввалги ўйинимиздаги таркиб билан ҳозиргисини таққосласак, баъзи етакчи ўйинчиларимиз йўқлигини кўрасиз. Айнан улар бизга етишмади. Шунингдек термамизга жамоавий ўйин ҳам етишмади. Шунинг учун мағлубиятга учрадик.\n— Сўнгги ўн дақиқада жамоангиз ҳужум қилди, яхши ўйнади. Сиз охирги 10 дақиқага кучингизни олиб қўйганмидингиз ёки Ўзбекистон терма жамоасининг ўйини пасайиб кетдими?\n— Охирги ўн дақиқа ҳақида гапирсак, Ўзбекистон 2:0 ҳисобида олдинда эди ва табиийки биз ҳужум қилишимиз шарт эди. Шунингдек захира алмаштиришларини амалга оширдик, хусусан, ярим ҳимоячи ўрнига ҳужумчи туширдик. Шу билан бирга Ўзбекистон терма жамоаси ҳам иккита гол уриб олгандан сўнг анча хотиржам ҳаракат қила бошлади.\n— Сиз Ўзбекистон ва Саудия Арабистонига қарши ўйнадингиз. Бу жамоалар ўртасидаги фарқ ҳақида нима дея оласиз?\n— Бу икки жамоа икки хил ўйин намойиш қилади. Ўзбекистон терма жамоаси қанотлардан ўйнайди ва асосий узатмалар 14-рақамли футболчига (Элдор Шомуродов - таҳририят изоҳи) узатилади. Саудия Арабистони эса майда паслар эвазига марказдан ҳужум қилади. Мен бугунги ўйиндан олдин футболчиларимга 14-рақамдан эхтиёт бўлиш кераклигини роса тайинлаган эдим. Аммо биз уддалай олмадик.\n— Гуруҳдан чиқиш имкониятини деярли йўққа чиқардингиз. Бу мағлубият кейинги баҳслар учун салбий таъсир ўтказмайдими?\n— Фақат астойдил меҳнат қилиб муваффақиятга эришиш мумкин. Биз ишлашда давом этамиз.


Велоспортчимиз Андрей Измайлов “Silk Way Series Astana” мусобақасида кумуш медални қўлга киритди\n20 май, 2019, 09:25\nЯна бир велоспортчимиз Қозоғистондаги мусобақада кумуш медалини қўлга киритди\nҚозоғистоннинг Нур-Султан шаҳри велоспортнинг трек йўналиши бўйича “Silk Way Series Astana” халқаро мусобақасига мезбонлик қилди. Мазкур турнир Токио Олимпиадасига қимматли рейтинг очколарини тақдим қилгани учун ҳам унда дунёнинг 16 мамлакатидан ташриф буюрган спортчилар иштирок этишди.\nМусобақа доирасида ҳамюртимиз Муроджон Холмуратов шахсий очколар пойгасида кумуш медали билан тақдирлангани ҳақида хабар берган эдик. Кеча ўтказилган скретч йўналишида терма жамоамизнинг бошқа бир вакили Андрей Измайлов ҳам кумуш медалини қўлга киритди.\nЖами 15 километр масофага ўтказилган беллашувда испаниялик Илларт Заузубискарт марра чизиғини биринчи бўлиб кесиб ўтди. Бронза медали эса хитойлик Пинган Шенга насиб этди.\nУшбу натижа спортчимизга Токио Олимпиадаси учун 90 рейтинг очкосини ҳам тақдим қилди.


http://karinform.uz/ > Баспа ушын > КЕСЕДЕГИ ЖЫЛАН\nhttp://karinform.uz > Adebiyat > КЕСЕДЕГИ ЖЫЛАН\n14-04-2017, 23:08 Өмирде көпшилик бир-бирине исенбейди, гүмән менен қарайды. Доктор Хаус сыяқлы «Ҳәмме бир-бирин алдайды» деген принцип пенен жасайтуғынлар да арамыздан көплеп табылады. Бирақ, бул дүньяның тиреги исеним. Исеним болмаса, бул дүньяда жасаў мүшкил. Кимлердур жанлы нәрселерге, кимлердур жансыз буйымларға, кимлердур көргенлерине, кимлердур еситкенлерине исенеди. Лекин, инсанлардың қандай екенлигин сынап-минеп билип алғаннан соң оларға толық исенген мақул шығар, бәлким… Ҳәммесинен бурын, инсан дәслеп өзине исениўи керек.\nКелиң, төменде биз исенимсизлик, яғный толығырақ айтатуғын болсақ көргенине исенетуғынлар ҳаққында бир мысалды келтирип өтпекшимиз.\nБир дийқан хожейининиң үйине мийман болып келипти. Хожейини оны сыйлап төрге шығарып, алдына дәстүрхан жайып аўқатқа сорпа әкелипти. Дийқан қасықты қолына алып, сорпаны жеўге енди кирисейин деп атырғанда кесениң ишиндеги кишкене жыланға көзи түсипти. Хожейинниң кеўлине тиймейин деп мийман сорпаны қалдырмай ишипти. Үйине келип дийқан бир неше наўқасланып қалыпты.\nАрадан көп өтпей сол дийқан бир жумыслары менен және хожейининиң үйине барыўына туўра келипти. Хожейининиң ҳаялы дийқанның алдына және сорпа әкелипти. Дийқан енди жейжақ болса, кеседен және кишкене жылан көринипти. Лекин, бул сапары дийқан ойындағысын хожейинине айтады. Хожейинини ўаҳаҳалап күлип, дийқанға жоқарыда илинип турған оқжайды көрсетипти:\n-Ҳеш қандай жылан жоқ, сен оқжайдың сәўлесин көрип атырсаң,-депти хожейини.\nДемек, буннан келип шыққан ҳалда соны айтыўға болады, өзимиз ямаса қоршаған орталық түўралы надурыс көз қараслар менен жасай отырып, биз ҳәр күни аўқат сыяқлы сол «жыланды жутамыз».


Янги сериал «Кальмар ўйини» Netflix’да ўрнатган рекордни бир кунда янгилади - EFFECT.UZ\n. 21:44 | 25.11.2021\n“Hellbound” сериали 24 соат ичида Netflix'да энг кўп томоша қилинган “Кальмар ўйини” сериалининг рекордини янгилашга эришди. Ушбу сериал 19 ноябрь куни Netflix тармоғига жойланган эди. 20 ноябрь куни эса Netflix'да энг кўп томоша қилинган сериалга айланди.\n“Hellbound” сериалининг сюжетига кўра, бир гуруҳ иблис мавжудотлар илгари сирли самовий мавжудотлар томонидан ўлим санаси ва вақти айтилган гуноҳкорларни овлайди. Буларнинг барчаси жамиятда ваҳима ва диний ақидапарастликнинг гуллаб-яшнашига сабаб бўлади.\nМаълумот ўрнида, ушбу сериал ҳам “Калмар ўйини” сериали сингари кореялик кино ижодкорлар томонидан суратга олинган. Сериал яратувчиси жанубий кореялик карикатурачи, кинорежиссёр ва сценарий муаллифи Ён Сан Хо ҳисобланади. У 2016 йилда чиққан “Пусанга поезд” қўрқинчли фильми ва зомби апокалипсиси Сеул станцияси ҳақидаги мультфильми билан машҳур.\nTeglar:Netflix, Калмар ўйини\nЎзбекистонда «Калмар ўйини» бўлиб ўтади


Давлат бюджетининг 2020 йил тўққиз ойи якунлари нималарни кўрсатмоқда? - Халқ сўзи\n14:44 19 Ноябрь 2020 Сиёсат\nКеча бўлиб ўтган Олий Мажлис Қонунчилик палатасининг навбатдаги мажлисида ҳукумат тақдим этган ҳисобот депутатлар томонидан қизғин муҳокама қилинди, мулоҳаза ва таклифлар билдирилди. Хусусан, ҳисоботдан шу нарса аён бўлдики, коронавирус пандемияси ва глобал инқироз асоратлари Ўзбекистон иқтисодиётига ҳам таъсир ўтказмасдан қолмаган. Буни 2020 йилнинг 9 ойи якунига кўра, мамлакатнинг ялпи ички маҳсулоти ўтган йилнинг мос даврига нисбатан 0,4 фоизга ўсгани мисолида ҳам кузатиш мумкин. Ёки 9 ойлик Давлат бюджети даромадлари қарийб 94,5 триллион сўмни ташкил этяпти, бу албатта, коронавирус пандемияси даврида карантин ҳолатларини эътиборга олган ҳолда аниқлаштирилган прогноз кўрсаткичлари 102,9 фоизга ёки 2 661 млрд. сўмга ошириб бажарилганини кўрсатмоқда.


ПАТЕНТ ИМТИҲОНИ ҲАҚИДА БАТАФСИЛ | Musofir.ru\nПатент олиш учун зарур бўлган яна бир жараён бу имтиҳондир. Муҳожирлардан имтиҳон олишдан мақсад жамиятда ўзлашиб кетишларини теран баҳолашдир.\nРоссияда ишлашни мақсад қилганлар учун имтиҳон топшириш ва керакли бални олиш энг муҳим босқич. Имтиҳонни омадли ўтганлик ҳақидаги гувоҳнома патент олиш учун энг асосий ҳужжатлардан бири. Энг кўп гувоҳ бўладиган ҳолатимиз бу имтиҳон ваҳимасига тушиб, саволлардан қўрқишлик. Қисқа қилиб айтганда, имтиҳондан қўрқиш керак эмас. Чунки биринчи навбатда саволлар кўп эмас. Кузатувчилар имтиҳондан аввал албатта консультация ўтказишади. Саволларингизга жавоб олишингиз, тушунмаган жойингизни аниқлаштиришингиз мумкун. Ва охир оқибат, имтиҳондан ўта олмасангиз, қайтадан имтиҳонга ёзилиб (товон пули янгидан тўланади) яна бир бор саволларга жавоб беришингиз мумкун.\nИмтиҳон рус тили, Россия давлатчилиги тарихи ва Россия Федерацияси қонунчилигидан ўтказилади.\nРус тилидан тест–имтиҳон 5та қисмдан иборат ва улар қуйидагилар:\nЛексика. Грамматика – 25 та топшириқ учун 15 дақиқа вақт берилади.\nЎқиш (Чтение) – 10 та топшириққа 15 дақиқа вақт берилади.\nАудиоэшиттириш (Аудирование) – 10та топшириқ бажаралишига 15 дақиқа вақт ажратилади.\nЁзиш (Письмо) – 1 та топшириқ берилади ва 15 дақиқа вақт.\nСўзлаш (Говорение) – 10 дақиқа вақт ажратилади.\nТарихдан ўтказиладиган синов 10 та тестни ечиш билан кифояланади. Бунинг учун сизга 15 дақиқа вақт берилади.\nҚонунчиликдан тест ҳам 10 та саволдан иборат холос. Саволларга жавоб беришингиз учун 15 дақиқа ажратилади.\nРус тилидан 60% жавоблар, тарих ва қонунчиликдан эса камида 5 тадан тўғри жавоб берилган бўлса патент учун имтиҳон топширилган ҳисобланади.\nТарих ва қонунчиликдан берилган саволлар жавоб вариантлари билан берилади. Вариантлардан тўғрисини танлаб, белгилаш керак бўлади холос. Рус тилидан эса имтиҳон 5 қисмдан иборат бўлгани учун қийинроқ туюлиши мумкун. Тахминан топшириқлар қандай бўлишини кўриб олишингиз учун сизда намуна юклаб олиш имконияти бор. Эътибор беринг. Бу намуна холос. Имтиҳонда шу шаклда, шундай йўсинда тузилган бошқа топшириқлар бўлади.\nИМТИҲОНДА ИШТИРОК ЭТИШ УЧУН КЕРАКЛИ ҲУЖЖАТЛАР\nПаспорт ва унинг нотариал тасдиқланган таржимаси, миграция варақаси, вақтинчлик турар жойидан рўйхатдан ўтганингиз ҳақидаги маълумот варақаси – “регистрация”.\nИМТИҲОН ҚАЕРДА ЎТКАЗИЛИШИ\nИмтиҳон ўтказиш учун ҳар бир шаҳарда масъул олий таълим муассаси – университетлар бор. Москва каби катта мегаполисларда ундай масъул университетлар бир нечта бўлиши мумкун. Мисол учун, Москва шаҳрида бўлсангиз Россия халқлар дўстлиги университети (4500 рубль имтиҳон товони, университет сайтида маълумот) ва А.С.Пушкин номидаги давлат рус тили институти (институт сайтида имтиҳон ҳақида маълумот) да ўтказилади.


Маҳорат марказини яна 12 киши битирди – Jurnalist\nR S2019-08-12T11:51:08+00:0031 May, 2019|Самарқанд вил.|\n“Зарафшон” ва “Самаркандский вестник” газеталари таҳририяти қошидаги “Журналистик маҳорат маркази”нинг бу галги тингловчилари орасида телевидение, газета ва интернет нашрлар ҳамда давлат органлари ахборот хизматлари ходимлари, олий ўқув юртлари талабалари бор. Уларнинг мақсади битта – бугунги ахборот асрида ахборот тарқатишни сифатли, холис амалга ошириш сирларини ўрганиш, ўрганганларини амалиётда қўллаш.\nБу тингловчилар 2018 йилнинг декабрь ойидан бошлаб, жорий йил май ойи якунига қадар махсус ўқув режа асосида журналистика сирларидан воқиф бўлди. Уларга нафақат таҳририят ходимлари, фахрий журналистлар, блогерлар, юртимиздаги етакчи интернет нашрлари мухбирлари, телевидение ва газета муҳаррирлари сабоқ берди.\nШунингдек, Ўзбекистон жаҳон тиллари университети журналистика факультети доценти Наргис Қосимова, “Замонавий журналистикани ривожлантириш” маркази раҳбари Саида Сулаймонова томонидан ўтказилган машғулотлар ҳам тингловчиларнинг соҳа бўйича билим ва кўникмаси ошишига ёрдам берди.\nЎқув давомида Самарқанд вилоят телерадиокомпанияси, “Шердор плюс полиграф” масъулияти чекланган жамияти босмахонасига саёҳат ташкил этилди. Мазкур саёҳатлар давомида тингловчилар мазкур ташкилотлар фаолияти, у ердаги иш жараёнлари билан яқиндан танишди. Газетани макетлаштириш ва замонавий дизайн асосида саҳифаларни тайёрлаш кўникмасини таҳририятнинг ўзида ўзлаштиришди.\nМарказ тингловчиларга сертификатларни тантанали топшириш маросимида Ўзбекистон Журналистлари ижодий уюшмаси вилоят бўлими раиси Ф.Тошев, Олий Мажлиси Сенати аъзоси Н.Раббимова, Самарқанд давлат чет тиллар институти ректори И.Тўхтасинов сўзга чиқиб, ёшларга журналистика соҳасидаги маҳорат сабоқлари ҳаёти ва фаолиятида асқотишини айтиб ўтдилар.\n– Ушбу марказ 2006 йилда ўз фаолиятини бошлаган эди, – дейди лойиҳа раҳбари Ф.Тошев. – Бугунги кунга қадар 300 нафарга яқин тингловчилар маҳорат марказимизни тугатди. Улар орасида матбуот, интернет сайтлари, теле ва радио каналларда фаолият юритиб, муваффақиятга эришганлари кўп. Муҳими, улар қайси соҳада ишламасин, таҳририят, оммавий ахборот воситалари билан узвий алоқада бўлиб, хабар, мақолалар бериб бормоқда.\n– Маҳорат марказида журналистик сабоқлар билан бир қаторда ахборот хизматлари томонидан амалга оширилиши керак бўлган ишлардан ҳам хабардор бўлдим, – марказ тингловчиси Ширин Норматова. – Вилоят ички ишлар бошқармаси ахборот хизматидаги фаолиятим давомида бу ерда ўрганганларим жуда қўл келди. Соҳа бўйича кўп билимларни ўзлаштирдик.\n“Зарафшон” мактабида 55 йил\nҚарор ҳали лойиҳа, таклифлар кўп\n“Матбуот шарҳи” кўрсатуви орқали танишинг!


Чимкент шаҳрида ногиронлар ўртасида паралимпиада ўйинлари бўлиб ўтди - BBC O'zbek\nImage caption Ҳар тўрт йилда ўтказиладиган ушбу спорт ўйинларида 500 дан ортиқ жисмоний имконияти чекланган спортчилар 6 хил спорт тури бўйича қатнашган\nҚозоғистоннинг Чимкент шаҳрида ногиронлар ўртасида паралимпиада ўйинлари бўлиб ўтди. Ҳар тўрт йилда ўтказиладиган ушбу спорт ўйинларида 500 дан ортиқ қозоғистонлик жисмоний имконияти чекланган спортчилар 6 хил спорт тури бўйича қатнашиб медаллар шодаси учун курашиб олиб борган.\nОлма ота шаҳридан 45 спортчи 700 чақирим олисликдаги Чимкент шаҳрига поезд билан йўл олди. Енгил атлетлар, сузувчилар, ўқ отувчилар, тош кўтарувчилар орасида ўтириб воллейбол ўйновчилар ҳам бор эди.\nОлма ота шаҳар спорт клуби томонидан берилган формаларни кийиб олган спортчиларнинг мақсади жиддий - умумжамоа ҳисобида биринчи ўринни қўлга киритиш эди.\nТонгги 6 да 45 кишидан иборат делегация Чимкент шаҳрининг "Ўрдабаси" меҳмонхонасига кириб борди. Меҳмонхона маъмурияти Олма оталик спортчиларни бир кун кейин кутишаётганини ва шу сабабдан меҳмонхонада жой йўқлигини билдирди. Бир оз кутишдан сўнг спортчилар бир кишилик хонага 2 тадан жойлаштирила бошланди.\nСпортчиларнинг аксари ўйинлар тугагунча бир каравотда 2 тадан бўлиб ётишга тўғри келди. Спорт клуб маъмурияти бу ҳолатни спортчилар учун меҳмонхонага деб кам маблағ ажратилгани билан изоҳлади.\nНоқулайликларга эътибор бермасликка интилган спортчилар катта иштиёқ билан мусобақани кута бошлашди.\nЎтириб воллейбол ўйнаш бўйича Олма отадан 8 киши борганди. Майдонда оддий волейболдаги сингари 6 киши ўйнайди. Тўрнинг баландлиги 115 сантиметрни ташкил қилади. Майдоннинг ўлчами ҳам катта воллейболга қараганда кичикроқ.\nВоллейболни ўтириб асосан оёғи ва қўлида нуқсони бўлган спортчилар ўйнайди. Икки оёғи ё-да, бир оёғи йўқ кишилар ушбу спорт турига жуда мос келади. Ўйиннинг шартларидан бири полдан кўтарилмаслик керак. Спортчи хоҳлаганича ҳаракат қилиши мумкин, аммо тўп билан муомала қилаётган вақтда полда ўтирган ҳолатда бўлиши керак.\nБу спорт туридаги тўп классик воллейболники билан бир хил. Ўтириб ўйналадиган воллейболда ҳам блок, тўпни ўйинга зарб билан киритиш, қабул қилинган тўпни ошириш ва зарба бериш қоидалари бир хил.\nҚозоғистонда бундан 23 йил олдин илк маротаба ўтириб ўйналадиган воллейбол айнан Олма ота шаҳрида асос солинган ва ўзагини ушбу шаҳар воллейболчилари ташкил қилган спортчилар собиқ МДҲ давлатлари ва Осиёда бир неча маротаба юқори ўринларни қўлга киритишган.\nАммо, вақт ўтиши билан ушбу жамоа анча кучсизланиб, кейинги 2 йил давомида қайта тикланиш жараёнини бошдан кечирмоқда.\nЎйиндан бир кун олдинги қуръа ташлаш маросимида Олма ота шаҳри жамоаси ўтган йилги чемпион Манғистау вилояти ва 4 ўринни эгаллаган Ақтўба вилояти билан бир гуруҳга тушди.\nImage caption Ўтириб ўйналадиган воллейболда ҳам блок, тўпни ўйинга зарб билан киритиш, қабул қилинган тўпни ошириш ва зарба бериш қоидалари бир хил\nКучли гуруҳ бўлгани боис олма оталикларнинг кейинги босқичга чиқиш имконияти деярли йўқ дея тахмин қилинди.\nАммо, биринчи ўйинда Ақтўба вилоятини 2 партияда ҳам ютиб 4 чи ва 6 чи ўринлар учун курашиш имконияти қўлга киритилди.\nАқтўба билан ўйин бошида ҳаяжонли кечган бўлса-да, қийин кечди деб айтиб бўлмайди. Сабаби, вилоятнинг бир неча кучли волейболчилари ногиронлар спортининг бошқа турлари бўйича вилоят шарафини ҳимоя қилишга ўтиб кетганди.\nИккинчи ўйин амалдаги чемпион Манғистау вилояти воллейболчилари билан бўлди. Қозоғистоннинг тажрибали ўйинчиларини жамлаган Манғистауликлар биринчи партияда Олма оталикларга имконият қолдиришмади. Иккинчи партияда маълум муддатга Олма ота воллейболчилари ҳисобда олдинда боришди. Аммо, тажриба ўз сўзини айтди, Манғистау ғалаба қозонди.\nГуруҳдан иккинчи бўлиб чиққан олма оталиклар 4 ўрин учун курашда Қарағанда ва асосан чимкентлик воллейболчилардан ташкил топган Жанубий Қозоғистон вилояти жамоаларини осонликча енгиб 9 жамоанинг орасида 4 ўринни қўлга киритди.\nОлма ота волейболчилари ҳафтасига 2 марта йиғилишади, аммо клубда рақобатнинг йўқлиги боис кучли жамоа яратиш муаммо бўлиб келмоқда. Бундан 10 йил олдин жамоанинг ўз ҳомийси бўлган вақтда яхши ўйинчилар моддий томонидан рағбатлантирилган ва бу спорт билан шуғулланиш учун қўшимча қизиқиш берган.\nОлма ота шаҳридан борган бошқа спорт турлари вакиллари ҳам ҳомийларнинг йўқлиги боис Спорт клубидан ҳеч қандай маблағ олмайди.\nОддий спортдан фарқли равишда олма оталик ногирон спортчилар спорт билан соғлиғига фойда бўлгани учунгина шуғулланаяпти ва шу билан бирга мусобақаларда совринли ўринларни ҳам қўлга киритмоқда.\n53 ёшли Владимир Бойко кўриш қобилияти паст бўлган вақтдан бошлаб енгил атлетика билан шуғулланади. Вақт ўтиши билан унинг кўзлари умуман кўрмай қолган, фақатгина ёруғликни пайқай олади.\nУзоқликка сакраш ва турли масофаларга югириш бўйича бир неча йилдан бери олтин медалларни қўлга киритиб келмоқда.\n- Спорт билан шуғулланганимиз учун бизга биров пул бермайди. Ҳаттоки ушбу мусобақада иштирок этганимиз учун устимизга майка беришиб, калта иштон ва оёқ кийимни ўзимиз топишимиз кераклигини айтишди, - дейди у.\nВладимир кўзи ожизлар учун очилган корхонада ишлайди. Улар қистиргич ишлаб чиқаради. Меҳнат оғир бўлгани билан берилган ҳам жуда оз. Энг кўп маош бу ерда 100 долларни ташкил қилади.\nИшдан сўнг чарчаган бўлишига қарамай машғулотларда қатнашади.\nКўриш қобилиятида муаммоси борлар барча спорт турларида ҳамроҳи билан иштирок этади. Владимирнинг ҳамроҳи Данилбек Абубакаров унга ҳамроҳлик қилгани учун бир сўм ҳам ҳақ олмайди.\nImage caption Владимирнинг ҳамроҳи Данилбек Абубакаров унга ҳамроҳлик қилгани учун бир сўм ҳам ҳақ олмайди\nДанилбекнинг вазифаси мусобақалардан олдин Владимир билан бирга шуғулланиш ва мусобақа давомида унга ҳамроҳлик қилиш.\nУзунликкка сакраш вақтида Владимир мўлжалдан адашиб кетмаслиги учун Далинбек унга "хўп-хўп" дея ҳайқирароқ йўл кўрсатади. Турли масофаларга югириш вақтида эса Владимирга ип орқали боғланиб у билан теппа тенг тезликда югуради.\nВладимир Бойко оёғида пайлари чўзилгани боис ва ёши бир жойга бориб қолаётгани ҳисобига бу йилги мусобақаларда совринли ўринларни қўлга киритолмасам керак деб ўйлаганди.\nАммо, узунликкка сакрашда олтин ва 100 ҳамда 200 метр масофага югиришда кумуш медалларни қўлга киритди.\n- Медаллар ҳақиқий олтин ёки кумуш эмас. Соғлиғимни хавфга қўйиб югурганим учун ойлик ҳам олмайман. Аммо спорт ўзимга керак бўлгани учун ва Олма ота шаҳри шарафини ҳимоя қилиш учун унда шуғулланаман, - дейди Владимир Бойко.\nУмумжамоа ҳисобида олма оталик спортчилар Қозоғистонда биринчи ўринни қўлга киритишди. Учинчи марта ўтказилаётган паралимпик ўйинларда Олма ота шаҳри кетма-кет 3-марта биринчи ўринни қўлга киритмоқда.


19 апрель, 2021, 04:35\nУ терма жамоада ҳам ўйнаши керак...\n- Таъкидлаш жоизки, Умаров ўз финтлари ва тўп билан муомала қилиш қобилияти билан мухлисларга ажойиб томоша кўрсатди. Унинг икки, уч, керак бўлса, тўрт нафар рақибни турли усулларда алдаб ўтиши учрашувни кузатган ишқибозларга жуда манзур бўлди. Ҳимояга кучли босим ўтказди. Рақиб футболчилар техникаси мукаммал шаклланган Шаҳбозни фақат футболкасидан тортиш орқали тўхтата олди холос, - деб ёзади kp.by сайти таҳлилчиси Сергей Шёголов.\nАлбатта, Шаҳбоз бу ҳаракатлари билан мухлислар олқишига сазовор бўлди.\nБир вазиятда Шаҳбоз Умаров жамоадош Станислав Драгуннинг хет-трик қилишига кўмаклашмоқчи бўлди. Ўзи қулай вазиятда турганига қарамай, тўпни унга оширди. Бироқ, Драгун бундан фойдалана олмади. Шунингдек, легионеримиз ўтган йилги чемпионат тўпурари Максим Скавишни ҳам қулай позицияга чиқарди. Бироқ, ҳужумчи мўлжалдан адашди.\nБеларусь чемпионатида амалдаги чемпион – “Шахтёр” якка пешқадам бўлиб турибди. Яна бир ҳамюртимиз – Шаҳзод Убайдуллаев тўп тепаётган Солигорск жамоаси бешта учрашувнинг барчасида зафар қучган.\nЎн бир очко тўплаган БАТЭ эса, “Динамо-Брест” билан бирга иккинчи ўринда бормоқда.\nОлий лига жамоалари навбатдаги тур учрашувиларини 23 апрель санасида ўтказади. Шу куни БАТЭ сафарда “Ислочь” билан рақобатлашса, “Шахтёр” Солигорскда мағлубиятсиз ўйнаётган “Рух” жамоасини қабул қилади.


Тошкент бренди расман тасдиқланди – Газета.uz\nТошкент бренди расман тасдиқланди\nХалқ депутатлари Тошкент шаҳар кенгаши аввалроқ танлов якунлари бўйича энг яхши деб топилган пойтахт брендини тасдиқлади.\nLotinchada 1 март 2019, 12:52 Жамият\nХалқ депутатлари Тошкент шаҳар кенгаши пойтахт логотипини (сайёҳлик брендини) тасдиқлади, дея хабар қилди пойтахт ҳокимияти матбуот хизмати.\nБиргаликда «Т» ҳарфини ҳосил қилувчи очиқ ҳолдаги олтин дарвоза ва мовий осмон Тошкент ҳокимияти ва шаҳар маъмурияти ҳузуридаги жамоатчилик кенгаши ўтказган танловда энг яхши деб топилган эди.\nПойтахтнинг янги логотипи Ўзбекистон ва хорижда ўтказилувчи сайёҳлик кўргазмалари, савдо ярмаркалари ва бошқа тадбирлар, туристик объектлар, хариталар ва бошқа босма ва электрон материаллар, сувенирлар, кийимлар ва бошқа маҳсулотлар, шунингдек Тошкент туризмига бағишланган реклама, видеоролик ва теледастурларда қўлланилади.\nПойтахт брендини ишлаб чиқиш бўйича танлов кузда ўтказилган, бироқ унга тайёргарлик июлда бошланган эди. Танлов комиссияси таркибидан жамоатчилик кенгаши аъзолари, Ўзбекистон, Россия, Европа ва Осиё мамлакатларида тажрибага эга маркетинг, трендинг, дизайн соҳаларидаги мутахассислар ўрин олди.\nЛоготип концепцияси асосида Тошкентнинг меҳмондўстлиги ва очиқлиги (дарвоза), шунингдек фаровонлик ва хотиржамлик (мусаффо осмон) ғоялари ётади. Белгининг ўзига хослиги шундаки, у осон ва қулай мослаша олади, ранги ва жумладан ўзидаги мавзули нақшлар, тасвир ва шакллар ўзгариши мумкин. Бу уни ҳар қандай шаҳар муҳити ва ҳар қандай ҳодисага мослаштиришга хизмат қилади.


Шавкат Мирзиёев ота юртига сафар қилади – mulkdor.com\nNovember 1 2017, 06:11 ЖамиятМақолаларМинтақаСиёсатЎзбекистон\nЎзбекистон президенти Шавкат Мирзиёев Тожикистонга сафар қилади.\nБу ҳақида биринчи бўлиб Ўзбекистон президенти қошидаги стратегик ва минтақалараро тадқиқотлар Институти директори Владимир Норов эълон қилди.\nИнститутнинг “Фейсбук”даги саҳифасида “Шавкат Мирзиёев бошчилигидаги Ўзбекистон дипломатияси барча чегарадош мамлакатлар билан қўшничилик муносабатларини мустаҳкамлашга қаратилган сиёсий йўналишни фаол ва босқичма-босқич равишда ҳаётга тадбиқ қилмоқда. Бунга нафақат турли даражадаги давлатлараро муносабатларни ривожлантириш, балким тўпланиб қолган турли келишмовчиликларни ҳал қилишда Тошкентнинг ўзаро маъқул ечимлар топишга қаратилган қатъий ҳаракатлари ҳам сабаб бўлмоқда”, – деб ёзади Владимир Норов.\nИнститут директорининг таъкидлашича, охирги бир неча ойда кузатилган Ӯзбекистон давлат раҳбарининг барча қўшни мамлакатлар раҳбарлари билан расмий ва норасмий учрашувлари диққатга сазовордир.\nВ.Норов Ўзбекистон президенти қисқа муддат ичида Туркманистон, Қозоғистон ва Қирғизистонга расман сафар қилганлигини ҳам таъкидлаб, энди навбат Тожикистонга келганлигини ва ташрифга тайёргарлик кўрилаётганлигини эълон қилади.\nВ.Норов Ўзбекистон Ўрта Осиё мамлакатлари халқлари манфаати йўлида ушбу йўналишда давом этишни мақсад қилганлигига урғу беради. Унинг фикрига кўра, фақат бир-бирининг манфаатларини ҳисобга олиб, биргаликда қилинган ҳаракатлар – барқарор иқтисодий ривожланиш учун асос бўлиши, давлатлараро зиддиятларни батамом ҳал қилиши ва замонавий хавф-хатарларга қарши чора бўлиши мумкин.\nИлгарироқ президент Шавкат Мирзиёев БМТ Бош Ассамблеясининг 72-сессиясида Самарқандда “Ўрта Осиё: ягона ўтмиш ва умумий келажак, барқарор ривожланиш ва гуллаб-яшнаш учун ҳамкорлик” мавзусида бўлиб ўтадиган халқаро конференция ҳақида эълон қилганди.\nМаълумки, Шавкат Мирзиёев Ўзбекистон Бош вазири бўлган пайтида бир неча маротаба Тожикистон Ҳукуматига Роғун ГЭС-ининг хавф-хатарлари ҳақида битилган мактублар йўллаб, бу йирик иншоотнинг қурилиши тўхтатилишини сўраган эди. Аммо президентлик курсисига ўтирганидан сўнг бу мавзу умуман кўтарилмаган.\nЯна бир масалани қайд этиш керакки, Тожикистон Шавкат Мирзиёевга тарихий Ватан ёки ота юрт ҳисобланади. Ўтган асрнинг бошларида президент Шавкат Мирзиёевнинг отаси Миромон Мирзиёев шимолий Тожикистонинг Ғончи туманидаги Яхтан қишлоғида туғилган…\nАйни кунларда Тожикистон Бош вазири Қоҳир Расулзода Ўзбекистонга сафар қилиб, президент Шавкат Мирзиёев ва Бош вазир Абдулла Арипов билан 3-ноябр куни учрашиши ва бир қатор масалалар муҳокама қилинилиши режалаштирилган. Шавкат Мирзиёевнинг ота юртига сафари қачонга белгиланиши Тожикистон Бош вазири Қоҳир Расулзода билан учрашувдан кейин аниқ бўлиши кутилмоқда.\nМуаллиф: Соҳиб Назар\nГулистонлик қарздор фуқаро миб ҳодимини хизмат ...\nМажбурий ижро бюросининг Гулистон шаҳар бўлими давлат ижрочиси А.Х. фуқаролик ишлари бўйича Боёвут туманлараро судининг қарздор А.Ю.дан ундирувчи АТБ “Агробанк” Боёвут ...\nЖамиятApril 14 2019, 03:04


Ойбек Нурматов: Келаси мавсумда "Сўғдиёна" мухлисларини хурсанд қилишга ҳаракат қиламиз\n18 декабрь, 2018, 12:30\nТеглар:Сўғдиёна | Суперлига\nИстеъдодли футболчининг мавсум ҳақидаги фикрлари.\nЯкунланган мавсумда “Сўғдиёна” бош мураббийи Сергей Лушчан бир қатор ёш футболчиларнинг ўйин амалиётига эга бўлиши учун имкон берди ва маҳаллий ёшларни кашф этди.\nШундай ёшларан бири Ойбек Нурматов бўлиб, у ортда қолган мавсумда дебют қилишига қарамай, чемпионатда 4 та гол уришга ҳам муваффақ бўлди. Иқтидорли футболчи ПФЛ расмий сайтига мавсум якунлари ҳақида ўз фикрини билдириб ўтди:\n- Бу йилги мавсум мен учун жуда ажойиб ва эсда қоларли тарзда ўтди. Сабаби Суперлигада дебют қилишга муваффақ бўлдим, қолаверса 4 та гол уришга муваффақ бўлдим. Албатта, бунда жамоа бош мураббийи Сергей Лушчаннинг хиссаси беқиёс, деб биламан. Биз ёшларга эътибор берибетакчи жамоаларга қарши асосий таркибда майдонга тушиб, ўзимизни кўрсатишга имкон берди. Бунинг учун у кишига ўз миннатдорчилигимни изҳор қиламан. Жамоадошларимга ҳам миннатдорчилигимни билдираман. Сабаби улар мени ҳамиша қўллаб-қувватлаб туришди.\nОртда қолган мавсумда чемпионатимиз анча қизиқ ва томошабоп тарзда кечди. Айниқса, 2018 йилда стадионларга мухлислар кўпроқ ташриф буюра бошлашди. Бу барчани – футболчиларни ҳам жуда ҳам хурсанд қилди. Жиззахлик ишқибозлар бизни хатто сафар ўйинларида ҳам қўллаб-қувватлаб туришди.\nЖамоалар ҳам мухлисларга ёқадиган ўйин намойиш этишга уринишди. Ўйинларда ҳар бир очко учун жиддий кураш борди. “Сўғдиёна” ҳам имкон қадар мухлисларини хурсанд қилишга уринди. Лекин аксарият учрашувларда ўзимиз йўл қўйган хатолар эвазига муҳим ўйинларда имкониятни бой бериб қўйдик. Энди келаси мавсумда ишқибозларимизни чиройли ғалабалар билан хушнуд қилишга ҳаракат қиламиз, - деди ёш футболчи.\nНомуайян муддатга четлатилган Виктор Серазитдинов ҳакамликка қайтди


Гектаридан 80 центнер ғалла олган нишонлик деҳқонлар вилоятда биринчи бўлиб шартнома режаларини бажаришди\nНишон туманининг деҳқон-фермерлари мамлакатда биринчилардан, вилоятда эса биринчи бўлиб ғалла топшириш шартномавий режасини бажардилар.\nНишон туманида 2021 йил ҳосили учун 740 та фермер хўжаликлари томонидан 18500 гектар майдонга ғалла экиб, парваришланди. Туман деҳқонлари ички бозорда дон ва нон нархлари барқарорлигини таъминлаш тадбирларини амалга ошириш учун давлат ресурсларига 24810 тонна дон топшириши режалаштирилган.\nЎз вақтида амалга оширилган агротехник тадбирлар натижасида бугун нишонлик миришкорлар республикада биринчилар қаторида, вилоятда биринчи бўлиб, 25677 тонналик улкан хирмонни яратишди.\nAйниқса, “Рўзимуродов Нодир”, “Эрназаров Бахтиёр”, “Зизифара”, “Долиев Тоҳир”, “Баҳор кўзгуси”, “Нишон ғаллакори” фермер хўжаликлари гектаридан 70-80 центнердан ҳосил олиб, давлатга дон сотиш режасини 108-130 фоизга бажардилар.\nҲозирда 118 та фермер хўжаликларининг ғалласига комбайн тушгани йўқ. Бу йил нишонлик фермерлар давлатга 30 минг тоннадан ортиқ дон сотишни режалаштирган.\nМаълумот ўрнида, вилоятда 6234 та фермер хўжаликлари ва 21 та ғаллачилик кластерлари томонидан 140 минг гектар майдонга ғалла экиб, 270,2 минг тонна донни давлат ресурсларига сотиш режалаштирилган. Бугунги кунда 174,5 минг тонна (65 фоиз) ғалла давлатга сотилди. Ўримга тушган 3780 та фермерларнинг 776 таси (20 фоиз) шартнома режасини бажарди. Қолганларида ўрим давом этмоқда.\nБундан ташқари, тез кунларда Муборак ва Косон туманлари ҳам шартнома режасини бажаришга яқин турибди.\nҚашқадарёда мактаб ўқувчиси каналга чўкиб кетди\n17:02 / 06.05.2022\nҚашқадарёда кучли сел Жигули ва Labo машиналарини оқизиб кетди\n16:41 / 06.05.2022\nҚашқадарёда зиёлилар, санъат ва маданият усталари аҳоли билан жонли мулоқот ўтказмоқда


Электрон ҳамёнлардан фойдаланиш тартибини соддалаштириш таклиф этилди 15-10-2021, 17:47 | Zamin.uz\n12:50 / 21.01.2019\n“Менинг фикрим” жамоавий мурожаатлар порталида электрон ҳамёнлардан фойдаланиш тартибини соддалаштириш ҳақида петиция пайдо бўлди.\nҚайд этилишича, дунёнинг ривожланган мамлакатларида электрон ҳамёнлардан фойдаланиш табиий ҳолга айланган. Ўзбекистонда ҳам бу қулайликни жорий этиш зарур. Масалан, Webmoney, Qiwi, Yandex.money ва бошқа электрон ҳамёнларга оддий ёки махсус банкоматлар, шунингдек, электрон тўлов тизимлари орқали пул ташлаш имконини яратиш керак.\n“Айни вақтда Webmoney ва Qiwiга айрим мобил иловалар ёки сайтлар орқали пул ташлаш имкони бўлса-да, лекин уларнинг комиссия тўловлари жуда юқори - 7 фоиздан 40 фоизгача. Агарда 100 минг сўм Webmoneyга ташланса, ҳисобга 60 ёки 70 минг сўм миқдордаги пул тушади”, - дейилади мурожаатда.\nБунда хизматни таклиф этувчилар улкан миқдордаги комиссия тўловини ушлаб қолади. Табиийки, бундай харажатлар ҳаммага ҳам тўғри келмайди.\n“Шу сабабли, электрон ҳамёнларга пул ташлаш имкониятини қулайлаштириш керак бўлиб, бу Интернет орқали онлайн савдо қилиш, маҳсулотлар ва хизматлардан фойдаланишда аҳолига қулайликлар яратади”, - деб ёзади петиция муаллифи. “Замин” янгиликларини “Инстаграм”да кузатиб боринг\nЯнгиликлар » Жамият » Электрон ҳамёнлардан фойдаланиш тартибини соддалаштириш таклиф этилди


ТОЖИКИСТОН ЧЕГАРАСИГА ҲУЖУМ ҚИЛГАНЛАРНИНГ МЎЛЖАЛИ ЎЗБЕКИСТОНМИДИ?.. - 16 Июля 2020 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nВоскресенье, 09.08.2020, 20:30\nГлавная » 2020 » Июль » 16 » ТОЖИКИСТОН ЧЕГАРАСИГА ҲУЖУМ ҚИЛГАНЛАРНИНГ МЎЛЖАЛИ ЎЗБЕКИСТОНМИДИ?..\nТОЖИКИСТОН ЧЕГАРАСИГА ҲУЖУМ ҚИЛГАНЛАРНИНГ МЎЛЖАЛИ ЎЗБЕКИСТОНМИДИ?..\nЎзбек-тожик чегарасидаги «Ишқобод» заставасига қилинган қуролли ҳужумда айбланган етти киши 2 йилдан 27 йилгача озодликдан маҳрум этилган.\nБу борада Тожикистон ҳарбий прокурори Икром Зоирзода маълумот бермоқда.\nЛекин маҳкумларнинг шахсияти очиқланмаган. Суд маҳкамаси ёпиқ тарзда ўтган.\nҲужум қандай юз берган?\nЎзбек-тожик чегараси яқинидаги заставага қуролли ҳужум 2019 йилнинг 6 ноябрида ярим тунда амалга оширилган.\nХудди шу куни Тожикистонда Конституция байрами эди.\nТожик расмийлари берган дастлабки расмий хабарда ҳужум пайтида бир нафар чегарачи ва яна бир милиция ходими ҳалок бўлгани айтилганди.\nШу хабарга кўра, ҳужумда 20 нафар киши иштирок этган, уларнинг 15 нафари қуролли отишма пайтида ўлдирилган, 5 нафари қўлга олинган.\nҚўлга олинганларнинг уч нафари аёллар экани айтилган.\nҲужум террорчилик амали, деб баҳоланган.\nТожикистон расмийлари ҳужумчилар қўшни Афғонистоннинг Қундуз вилоятидан, Қалъаи Зол уездидан ўтиб келишганини иддао қилишганди.\nУлар Тожикистоннинг Қабодиён туманида тунги пайтда чегарани бузиб ўтганликлари боис, чегарачилар сезмай қолишгани айтилган.\nАфғонистон Ҳукумати ҳужумчиларнинг ўз ҳудудидан ўтиб боришганини инкор этганди.\nАйни пайтда, Афғонистон томони террорчилар ўтган, деб гумон қилинаётган ердаги чегара улар томонидан қаттиқ қўриқланишини иддао этган.\nБу «ИШИД»нинг ишимиди?\nКўп ўтмай, бу ҳужумни ИШИД гуруҳи ўз зиммасига олганди.\nЛекин бирмунча вақт ўтиб, ушбу чегара заставасига қилинган ҳужум борасида бошқача маълумотлар ўртага чиқди.\nАввалига орадан уч кун ўтмасдан террорчилик ҳужумида ҳалок бўлган чегарачилар сони кўпроқ эканлиги маълум бўлди.\nОммавий ахборот воситаларида биргина Сўғд вилоятидан бўлган уч чегарачининг тупроққа топширилгани борасидаги хабарлар пайдо бўлди.\nУларнинг бири Конибодом шаҳрида туғилган офицер, қолган икки нафари Панжакент шаҳри ва Бобожон Ғафуров туманида ҳарбий хизматга чақирилган аскарлар бўлган.\nБу ҳарбийлар ўзлари туғилган жойларда тупроққа топширилган.\nУлардан ташқари мамлакатнинг жанубида яшаган бошқа бир чегарачининг ҳужумда ҳалок бўлгани ҳам айтилди.\nШу асно, ҳаммаси бўлиб 5 нафар чегарачи, бир милиция ходими ҳалок бўлгани маълум бўлди.\nТўрт яшар ҳужумчи?\nИжтимоий тармоқдан фойдаланувчилар эса, Тожикистоннинг расмий сайтида берилган суратлардан бири синчиклаб кўрилганда, ҳалок бўлган ҳужумчининг қўлида кишан борлигига эътибор беришган.\nУлар ўлдирилган ҳужумчининг қўли кишанланганини савол остига олишган.\nИжтимоий тармоқнинг бошқа фойдаланувчилари эса, ҳужумда қатнашган, деб айтилаётган аёллар уй шиппагида эканлигининг ўзиёқ савол туғдиради, деган.\nОрадан кўп ўтмай расмий сайтдаги суратлар олиб ташланган.\nАммо уч ҳафта ўтар-ўтмас ҳужумчилар сони ҳақида янги маълумот сизиб чиққан.\nТожикистон миллий хавфсизлик хизмати ходимларидан бири оила масалаларига қаратилган анжуманда гапираркан, ҳужумда 13 нафар вояга етмаган бола ҳам иштирок этганини айтган.\nХавфсизлик мулозимининг гапига кўра мазкур ҳужумда 9 эркак, 11 аёл ва 13 нафар тўрт ёшдан ўн беш ёшгача бўлган болалар қатнашган.\nГарчи ҳужумчиларнинг бири ўн беш ёшли бола эканлиги айтилган бўлса-да, қолган болаларнинг бу ҳужумдаги вазифаси, айниқса, тўрт ёшли гўдакнинг нега ярим тунда террорчилар сафида бўлганлиги ошкор этилмаган.\nХавфсизлик хизмати ходими ҳужумчиларнинг ҳаммаси Сўғд вилоятидан эканлиги, улар ўзига тўқ оилалардан бўлганликларини айтган.\nУ террорчилар гуруҳи раҳбари — Шуҳрат Ғафуровнинг бойлиги 1 миллион сомоний (юз минг АҚШ долларидан кўпроқ) баҳоланганини таъкидлаган.\nКузатувчилар фикрича, ҳужумчиларнинг аксарияти Душанбе ва Хўжанд яқинидаги бозорларда савдо қилган.\nХавфсизлик хизмати ходими гапига эътибор қаратадиган бўлсак, кўра, ҳужумчилар ҳужумдан бир ой олдин Душанбега келган ва бир уйда ўттиз киши яшаган.\nУ милиция нозири ва коммунал хизмат вакили бу ҳақда билган бўлса-да, эътибор қаратмаганидан ташвишга тушган.\nКузатувчилар гапига кўра, хавфсизлик ходимининг сўнгги иддаолари аввалги расмий хабарларга зид келади.\n«Ҳужумнинг эртасига террорчилар Афғонистоннинг Зол туманидан ўтиб келишгани, кейин машиналарда 300 километр масофа босиб ўтиб, Душанбедан 30 километр наридаги Ишқободга келишгани айтилганди» — деган исмини ошкор этмаслик шарти билан истеъфодаги собиқ ҳарбий хизматчи.\n«Гўё тириклай қўлга олинган ҳужумчилар 3 ноябр тунида чегарадан ўтишганини айтишган. Тожикистон ва Афғонистон чегараси узун ва кўп жойларида яхши қўриқланмайдиган мавзелар бор».\n«Лекин айнан Қабодиёнда йигирма кишилик гуруҳнинг чегарачилар нигоҳидан четда колиб, чегарадан бемалол ўтиб кетишини тасаввур қилиш қийин».\n«Энди улар бир ой олдин Тожикистоннинг ўзидаги Сўғд вилоятидан келиб, Душанбеда яшашгани айтилмоқда» — деган истеъфодаги собиқ ҳарбий хизматчи.\nАйрим маҳаллий таҳлилчилар Кабодиёндан Душанбегача бўлган 300 километрлик йўлда ҳужумчиларнинг ҳеч ким томонидан тўхтатилмасдан ва текширилмасдан ўтиб келишларига ишонишларини айтишади.\nБуни улар коррупцияга боғлашади.\n«Йўлда тўхтатган ҳар бир ҳуқуқ-тартибот ходимига пул бериб ўтиб кетаверган бўлишлари мумкин» — дейди таҳлилчилардан бири.\nМақсад Ўзбекистон бўлганми?\nРасмийларнинг таъкидлашича, тергов пайтида «Ишқобод» чегара заставасига ҳужум пайтида қўлга олинганлар ўзларининг дунёда фаолияти тақиқланган «ИШИД» жангари каллакесарлар тўдасига аъзо эканини айтган.\nЛомоносов номли Москва Давлат университетининг Душанбедаги филиали доценти, сиёсатшунос олим Глеб Коваленко фикрича, чегара заставасидаги воқеа мамлакат ичида яшаб, қулай фурсат кутиб турганларнинг ҳужумидир.\n«Агар террорчиларнинг ҳаммаси Тожикистонда яшаганликлари ҳисобга олинса, бу шунчаки фараз эмаслигини англаш мумкин. Улар ҳамма ерда, Россия ва Европада ҳам яшириниб, иш кўришади», деган сиёсатшунос. Террорчилар мамлакат ичкарисида яширин ҳаракат қилиб, истаган нуқталарига етиб боришлари мумкинлигини кўрсатиб қўймоқчи бўлди» — деган Глеб Коваленко.\nЖаноб Коваленко яна шуни айтганки, Ишқободдаги воқеа Тожикистонни эмас, балки Марказий Осиёдаги барча давлатларни, жумладан, Ўзбекистонни ҳам ҳушёр торттириши зарур.\nТожикистонлик Марказий Осиё бўйича таҳлилчи Худойберди Холиқназар қуроллилар аслида Ўзбекистонга ўтиб кетмоқчи бўлиб, чегара заставасига ҳужум қилган бўлиши мумкин, деган.\nУнинг фикрича, Шанхай ҳамкорлик ташкилотининг Тошкентдаги йиғилиши арафасида Ўзбекистонда террорчилик амалига қўл урмоқчи бўлишган.\nУ бу фикрини Халқаро мунозара клубининг Осиё конференциясида билдирган.\n«Тергов пайтида террорчилар «Ислом давлати» гуруҳининг янги халифасига қасам ичишгани ва ўзларини унинг ғояларига содиқлигини кўрсатиб қўймоқчи бўлганини айтишган» — деган Худойберди Холиқназар.\nЛекин бошқа таҳлилчилар унинг фикрига қўшилмаган.\n«Агар Ўзбекистон чегаралари қаттиқ қўриқланиши ҳисобга олинса, йигирма кишилик катта гуруҳнинг, яна ўн учта гўдак билан қўшни мамлакатга ўтишга уринишини ақлга сиғдириш қийин» — деган истеъфодаги ҳарбий зобит.\nАйни пайтда Россия Федерацияси Ташқи ишлар вазири муовини Игорь Моргулов тожик-ўзбек чегарасидаги ҳужум Афғонистондаги хавфсизлик масаласига жиддий эътибор қаратишни талаб этади, деган.\nУ бу ҳақда Қирғизистон пойтахти Бишкек шаҳрида БМТ ва Шанхай Ҳамкорлик ташкилоти ўтказган тадбирда гапирган.\n«Ислом давлати» деб аталмиш тўданинг Тожикистондаги чегара заставасига ҳужуми минтақада террорчилик хатари мавжудлигини тасдиқлади ва террорчиларни таъминлаб турган манбалардан бири бангивор моддалар савдосидан тушаётган фойдадир» — деди Игорь Моргулов.\nТожикистон Республикаси Президенти Эмомали Раҳмон Бишкекдаги Коллектив хавфсизлик шартномаси давлатлари раҳбарлари йиғилишида қатнашар экан, террорчиликнинг ошиб бораётган хавфидан ташвиш билдирган эди.\nЧегара заставасига ҳужумда тирик қолганлар ва бу ҳужумни тайёрлашда ишгтирок этганлар суд ҳукмига кўра жазо олди.\nЛекин маҳкама жараёни борасида батафсил маълумотлар берилмагани кўпчилик тилидаги саволларни жавобсиз қолдирди.\nҲужумчилар нега ўзбек-тожик чегарасидаги чегара заставасини танлашган?\nҲужумчилар орасида ўн нафардан ортиқ ёш бола нима қилган?\nТеррорчилар деб аталаётган ҳужумчилар қайси террорчи гуруҳ аъзо бўлган?\nУлар ноқонуний Ислом Давлати тўдаси иддао этаётгандек, унинг топшириғини бажарганми?..\nБу саволларга бир кун келар, жавоб топилади иншооллоҳ.\nКатегория: YANGILIKLAR / ЯНГИЛИКЛАР / ХАБАРЛАР / МАЪЛУМОТЛАР | Просмотров: 26 | Добавил: Sherlaruz.CoM | Теги: #xabarlar, #ahborot, #news, #uznews, #новости, #Yangilik, #Yangiliklar, #newsuz, #habarlar | Рейтинг: 0.0/0


УЧИНЧИ ТУРДА ҲАМ ДУРАНГ\nЎзбекистон миллий чемпионатининг учинчи туридан ўрин олган «Динамо» ҳамда «Металлург» жамоалари иштирокидаги учрашув етарлича ҳужумкор руҳда ўтган бўлсада, нурсиз дуранг натижаси билан якун топди.\nЎйиндан олдин кўпчилик баҳснинг мезбонлар фойдасига якунланишини тахмин қилаётганди. Зеро, «Металлург» футболчиларидан фарқли ўлароқ, «Динамо» футболчилари ҳали чемпионатда ғалаба нашидасини суришмаганди. Айнан мана шу омил Азамат Абдураимовни ўйинни икки ҳужумчи билан бошлашга ундади ва ўйингоҳда йиғилган мухлислар илк дақиқаларданоқ севимли жамоалари ижросида ҳужумкор футбол гувоҳи бўлишди. Ўйиннинг 3-дақиқасида тажрибали яримҳимоячи Умид Абдураҳмонов тўпни жарима майдонида турган Александр Крикливыйга узатди, аммо украиналик ҳужумчининг зарбаси Маъмур Икромов учун фақатгина «совға» бўлди.\nРустам Мирсодиқов шогирдлари илк ҳужумларини 10-дақиқада юзага келтиришди. Умид Тожимовнинг зарбаси Ғаниев қўриқлаётган дарвозадан бироз баландроқ ўтиб кетди. Бўлимнинг ўрталарига келиб устунлик тўлиқ самарқандликлар томонига ўтди. Азамат Абдураимов шогирдлари кетма-кет беш марта стандарт вазиятларга эга бўлишди. Шундай вазиятлардан бирида Жаъфар Ирисметов жуда қулай имкониятни бой берди. Тажрибали ҳужумчининг берган айёрона зарбаси дарвоза устунига тегиб, меҳмонлар дарвозабони қўлига келиб тушди. 33-дақиқада «Металлург» футболчилари ҳисобни очишлари мумкин эди. Ҳимоячи Алексей Николаевнинг қўпол хатоси оқибатида ҳужумчи Зоҳид Абдуллаев дарвозабон билан яккама-якка ҳолатига чиқиб бориб Ғаниевни алдаб ўтган бўлсада, бўш қолган дарвозани ишғол эта олмади. Ушбу ҳужумдан сўнг дарҳол қарши ҳужумга ўтган самарқандликлар яна бир қулай имкониятни қўлдан бой беришди. Салим Мустафоев чап қанотдан тўпни жарима майдонига етказгач, бош билан чиройли зарба йўллаган Жаъфар Ирисметов гол уриши учун бир баҳя қолди. Кўп ўтмай, энди «Динамо» жарима майдончасида ҳимоячилар пала-партишликка йўл қўйишди ва Шуҳрат Йўлдошевнинг кучли зарбасини мезбонлар посбони жон ҳолатда қайтарди. Мезбонлар биринчи бўлимни ғалаба билан якунлашлари мумкин эди, лекин сўнгги сонияларда жарима майдонига ёриб кирган Жаъфарнинг зарбаси бироз кучсиз чиқди.\nБиринчи турда «Хоразм» жамоасига қарши учрашувда бўлгани каби бу ўйинда ҳам динамочилар иккинчи бўлимни ғалабага бўлган катта иштиёқ билан бошлашди. Ўйингоҳда йиғилган мухлислар ҳам жамоани қўллаб қувватлаб, гол талаб қилишаётганди. Иккинчи бўлимнинг илк дақиқаларидан футболчилар катта куч билан олдинга интилишди ва қатор хавфли ҳужумлар юзага кела бошлади. Рақибига катта босим ўтказа бошлаган мезбонлар бирин кетин голли вазиятлар яратишган бўлишсада, «сўнгги нуқта»ни қўядиган футболчи етишмади. Бу оралиғда Ирисметов, Бойдуллаев, Абдураҳмоновларда дарвозани ишғол этиш учун имкониятлар юзага келди, аммо шу куни улардан омад юз ўгирди. Мезбонларни иккинчи бўлимда катта куч билан «ташланишини» Мирсодиқов шогирдлари кутган чоғи, улар қарши ҳужумлардан бахтларини излашди. Гарчи тезкор ҳужумчилар Боян Калевич, Илёс Қурбоновлар ҳужумда қанча фаол бўлишга ҳаракат қилишмасин, иккинчи бўлимда майдонга тушган Учқун Қобилов ва Девид Ониялар ҳимоя қўрғонида мустаҳкам тўп суришди.\nЎйин якуни сари «Динамо» футболчилари илк ғалабани қўлга киритиш ва ўз мухлисларини қувонтириш мақсадида ҳужумкорликни тўхтатишмади. Мезбонлардан дарвозабон ва ҳимоячи Учқун Қобиловдан ташқари барча футболчилар майдоннинг иккинчи томонига ўтиб Маъмур Икромов дарвозасини ишғол қилишга жон жаҳдлари билан киришишмасин, барибир тўп «Металлург» дарвозасига киришни хоҳламасди… Ҳакам ҳуштаги янграгач, «Металлург» футболчилари хурсанчиликларини яшириб ўтиришмади, минглаб мухлислар эса бу сафар ҳам «Динамо» стадионини кайфиятсиз тарк этишди.\n3 апрель (шанба). Олий лига. 3-тур.\nНазоратчи: И. Нехочин (Наманган).\nЎқилди (марта): 2162. Киритилган сана: 2010-04-06 11:49:21.


АМАЛДАГИ ЧЕМПИОННИНГ НАВБАТДАГИ ҒАЛАБАСИ\nЎйин олдидан ҳар иккала жамоа таркибида ҳам маълум ўзгаришлар бор эди. “Бунёдкор”нинг сўнгги ўйинларидаги асосий таркиб ўйинчилари – Милош Трифунович ва Ислом Иномовлар маълум сабабларга кўра захирада қолдирилди. «Динамо» сафида эса баъзи бир ўйинчилар бетоблиги туфайли ўйинда қатнаша олишмади. “Динамо”нинг асосий ҳимоячиларидан бири Девид Ония сариқ карточкалари сони 4тага етганлиги боис “Бунёдкор”га қарши ўйнай олмади.\nУчрашувнинг биринчи бўлими тенг курашлар остида ўтди. Ҳар иккала жамоа аъзоларида ҳам ҳисобни очиш учун етарлича имкониятлар юзага келган бўлса-да, танаффусгача ҳеч бир ўйинчига гол уриш насиб этмади. Анвар Ғофуровнинг олис масофадан йўллаган ўта кучли зарбаси ёдда қолди. Ўша вазиятда самарқандликлар посбони катта қийинчилик билан тўпни тўрга бориб тушишига йўл қўймади. Анвар Солиевнинг бош билан йўллаган зарбасига эса бир неча сантиметрлар етишмади холос. Шунингдек, рақиб ҳужумчилари Николай Риндюк ва Иван Нагаев “Бунёдкор” дарвозабони Игнатий Нестеровга хавф солиб туришди.\nТанаффусда “Бунёдкор” таркибида ўзгариш содир бўлди. Анвар Ражабовнинг ўрнига чемпионат тўпурарлари карвонбошчиси Милош Трифуновичнинг майдонга туширилиши Қосимов шогирдларининг ҳужумкорлигини кескин оширди. Аҳмад Убайдуллаев шогирдларининг ҳам мудофадаги тартибли ва қарши ҳужумдаги ўйинини алоҳида эътироф этиш жоиз. Айниқса, Дилявер Абибуллаев томонидан йўлланган кучли зарбадан сўнг тўп дарвоза тўсинига тегиб қайтгани эсда қоларли бўлди.\nУчрашувнинг 70-дақиқасида ўнг қанотдан олдинга интилган Акмал Шораҳмедов тўпни жарима майдончасига етказиб берди. Бу ерда эса Жавлон Иброҳимовнинг суперзарбаси тўппа-тўғри “Динамо” дарвозасидан жой олди. Мельничук зарба траекториясини кузатиб қолишдан бошқасига ярамади.\nҚандайдир икки дақиқа ичида Милош Трифуновичнинг ўзида уч бор қулай вазият юзага келди. Аввалига меҳмонлар дарвозабони аниқ ўйнаган бўлса, кейинги зарбаларда Трифуновичга аниқлик етишмади. Бироқ 89-дақиқада сербиялик ҳужумчи барибир ўз ниятига эришди. Карпенконинг жарима зарбасидан узатган тўпини Милош боши билан рақиб посбонини доғда қолдирди – 2:0.\nБу Милош Трифуновичнинг чемпионатдаги 15-голи сифатида қайд этилди ва у ишончли тарзда тўпурарлар баҳсида пешқадамлик қилмоқда.\nЎзининг 16-ғалабасини тантана қилиб, очколари сонини 52 тага етказиб олган “Бунёдкор” аъзолари кетма-кет тўртинчи чемпионлик сари дадил одимлашмоқда.\n21-тур. 24 сентябрь. Тошкент, 2 118 томошабин\n«БУНЁДКОР» – «ДИНАМО» - 2:0 (0:0)\nҲакамлар: О.Толибжонов 8,6 (Тошкент). Т.Абдуллаев 9,4 (Тошкент), В.Лушин 9,2 (Гулистон). Ш.Бозоров 9 (Косонсой)\nГоллар: Иброхимов 70 (1:0), Трифунович 89 (2:0)\n«Бунёдкор»: 1. Нестеров, 2. Шораҳмедов, 4. Каримов, 6. Ғофуров, 8. Иброхимов, 9. Ражабов (14. Трифунович 46), 10. Саломов (17. Мурзоев 75), 18. Славолюб Жоржевич, 20. Солиев (28. Мельзиддинов 88), 22. Карпенко (с), 33. Милосавлевич\n«Динамо»: 27. Мельничук, 8. Абдурахмонов (с), 11. Абибуллаев (6. Бозоров 66), 12. Мамадалиев, 14. Ерохин, 15. Бердимуродов, 18. Сайфиев, 19. Мустафоев, 20. Нагаев, 22. Риндюк, 24. Раҳимов\nНазоратчи: С.Эрматов (Тошкент)\nЎқилди (марта): 1807. Киритилган сана: 2011-09-25 00:00:00.


Бишкек шаҳар суди аввалги инстанциянинг Текебаевни депутатлик мандатидан маҳрум этиш тўғрисидаги қарорини ўз кучида қолдирди\n25 декабрь куни Бишкек шаҳар суди фаол Темирлан Ормуковнинг МСКнинг Омурбек Текебаевни Жўқорғу Кенгесининг депутати мақомини қайтариш тўғрисидаги қарорини бекор қилиш тўғрисидаги аризасини кўриб чиқди.\nФаолнинг сўзларига кўра, суд мажлисида Текебаевнинг ўзи бўлмаган.\n«Бу ноқонуний, МСК эфирда аъзоларнинг ўзлари очиқчасига мандатни қайтариб бериш тартиби йўқлигини айтишди. Шунинг учун мен судга мурожаат қилдим, чунки ҳамма нарса қонун доирасида бўлиши керак», — деди Ормуков.\n10 октябрь куни «Ата Мекен” партиясининг раҳбари Омурбек Текебаев МСКга депутатлик мандатини қайтариш тўғрисида ариза билан мурожаат қилган эди. Шундан сўнг, Марказий сайлов комиссияси кворум йўқлиги сабабли ўз сессияларида икки марта қарор қабул қила олмади. Шу билан бирга, Жўқорғи Кенгесда ваканциялар йўқлиги сабабли, Текебаевга мандатни топшириш мумкин эмаслиги ҳақида хабар берилган эди. Шундан сўнг, «Ата Мекен” фракциясидан депутат Садиқ Шер-Ниёз Текебаев фойдасига мандатдан бош тортди. Марказий сайлов комиссияси 15 октябрь куни бўлиб ўтган йиғилишида депутат Садиқ Шер-Ниёзнинг ваколатларини муддатидан олдин бекор қилди ва мандатни Омурбек Текебаевга топширди.\n23 ноябрь куни Маъмурий суд фаол Темирлан Ормуковнинг даъвосини кўриб чиқди ва «Қирғизистон Республикаси Президенти ва Қирғизистон Республикаси Жўқорғу Кенгеси депутатлари сайловлари тўғрисида»ги конституциявий қонун нормалари бузилганлигини таъкидлаб, МСК қарорини бекор қилди. Унга кўра депутат муддатидан олдин истеъфога чиққан тақдирда унинг ваколати МСК қарори билан амалга оширилади. худди шу рўйхатдан кейинги номзодга ўтди. Текебаевнинг ўзи ҳукмни сиёсий қарор деб атади.\nРоссиялик тадбиркор Леонид Маевскийнинг 2010 йилда бир миллион доллар бериш тўғрисидаги кўрсатмаси асосида Омурбек Текебаев ва Дуйшенкул Чотонов 2017 йилда 8 йиллик қамоқ жазосига ҳукм қилинди. Сиёсатчилар ўзлари айбларини тан олмайдилар ва собиқ президент Алмазбек Атамбоев томонидан сиёсий таъқибларни эълон қилишмоқда. 2019 йил 21 августда Олий суд Омурбек Текебаев ва Дуйшенкул Чотоновнинг ишини янги очилган ҳолатлар сабабли Бишкек шаҳрининг Первомайский туман судига қайта кўриб чиқиш учун юборди. Шу билан бирга, Бишкек шаҳрининг Первомайский туман суди уларга нисбатан қамоққа олиш чорасини ўзгартириб, уларни уй қамоғига озод қилди ва ишни кўриб чиқишни бошлади.